‘Gare Du Nord’

Jelebu tidak dilalui oleh kereta api. Kali pertama aku ternampak stesen kereta api semasa aku berumur lima tahun.Ini ketika bas Lim yang aku naiki lalu di sebelah stesen kereta api Seremban.Kereta api ketika itu tidak kelihatan kerana bukan waktunya.Kali pertama aku naik kereta api pada tahun 1963 dari stesen Seremban ke Johor Bahru.Bila aku masuk ke sekolah menengah di Kuala Kangsar kereta api menjadi sebahagian daripada hidup aku.Setiap kali cuti penggal aku pulang balik naik kereta api dari Kuala Kangsar ke Seremban.Aku cukup lancar jadual perjalanan pulang. Lewat tengah malam naik kereta api dari Kuala Kangsar dan sampai pukul 8 pagi di Kuala Lumpur.Berhenti sebentar di stesen Kuala Lumpur, pukul 10 pagi aku sampai ke Seremban.Dari Seremban aku ambil bas ke Kuala Klawang, Jelebu.Habis cuti penggal aku naik bas Lim ke Seremban dan dari situ aku naik bas Foh Hup ke Stesen Bas Pudu di Kuala Lumpur.Kemudian aku menapak ke Foch Avenue mengarah ke Stesen Kereta Api Kuala Lumpur.Rutin ini masih terpahat dalam ingatan. Ketika itu aku belum berupaya melihat betapa romantiknya perjalanan dengan kereta api.Aku masih ingat lagi kertas tampalan Kereta Api Tanah Melayu (KTM) di beberapa gerabak.KTM menyediakan gerabak khusus untuk pelajar pulang bercuti – MCKK di Kuala Kangsar, STAR di Ipoh dan SDAR di Tanjung Malim.Gerabak kami jauh dipisah-pisahkan agar tidak bergaduh.Ketika aku berkelana di Melbourne, Australia aku semakin kerap menggunakan kereta api.Australia sebuah benua – negara besar. Dari kota ke kota jaraknya beratus-ratus batu.Aku selalu turun ke Adelaide, 400 batu dari Melbourne. Aku naik pukul 8 malam di Stesen Southern Cross Melbourne sampai pukul 8 pagi di Adelaide.Bila aku sampai ke Eropah aku semakin memahami betapa demokratiknya sistem pengangkutan kereta api.Ini sistem pengangkutan untuk rakyat – sistem terbaik untuk orang ramai.Bila aku duduk di Wavre, Belgium, aku menggunakan kereta api hampir setiap hari.Setiap cuti penggal pula aku akan naik kereta api dari Brussels ke London.Dari stesen Wavre aku menuju ke Brussels kemudian ke Pelabuhan Ostend.Dari Ostend aku naik kapal laut selama empat jam ke Dover atau Folkstone.Dari sana aku sambung dengan kereta api ke Stesen Victoria London.Aku sudah mengambil perjalanan ini berpuluh kali, sama seperti aku ulang naik kereta api pulang bercuti sekolah dari Kuala Kangsar ke Seremban.Surah aku kali ini bukan tentang sistem pengangkutan kereta api, tetapi ada kisah di sebalik stesen kereta api. Ada kisah di sebalik kisah.Semakin jauh perjalanan dalam hidup aku ini semakin beralih pandangan aku terhadap kereta api dan stesennya.Aku tidak lagi melihat stesen kereta api seperti mana aku melihat ketika aku anak sekolah.Semuanya berubah. Mata dan hati aku berubah. Setiap kali aku melintasi stesen KTM darah aku berderau.Detik-detik itu datang kembali. Ingatan itu menjadi segar. Imej-imej ingatan itu menjadi terpancar terang.Hari ini aku melihat setiap penumpang dalam gerabak adalah watak-watak yang memiliki kisah dan cerita.Aku selalu bertanya pada diri aku kenapa mereka duduk di hadapan aku? Kenapa tidak kerusi lain yang juga kosong?Apa kisah yang mereka pikul sebelum mereka masuk ke gerabak ini?Aku selalu berkhayal bertanya-tanya dan bermain-main dengan ingatan.Di Melbourne Australia pada tahun 1977 aku menonton filem Casablanca garapan Micheal Curtiz pada tahun 1942.Aku menonton Casablanca di panggung wayang Varhalla di Melbourne – panggung khusus menayangkan filem-filem lama.Ketika ini aku belum arif tentang nahu, tanda atau makna imej filem. Tapi hati aku terkoyak oleh Casablanca.Kisah cinta, kisah perjuangan bawah tanah, kisah melarikan diri yang dibalut dengan pengorbanan dalam suasana perang melawan fahaman fasisma dalam Perang Dunia Kedua.Aku terpegun melihat kehebatan Holywood di zaman kiri. Di Varhalla pada malam itu aku berkenalan dengan Gare dua Nord – satu stesen kerata api di kota Paris.Aku mendengar dan merasakan suara kecewa dan perasaan patah hati Rick yang menunggu kekasihnya Ilsa di Gare du Nord.Dua kekasih dilamun cinta ketika soldadu Hitler sedang mara menuju ke Paris.Rick dan Ilsa ingin mengundur dari Paris ke Marseille wilayah Selatan yang lebih selamat.Petang itu hujan turun di Gare du Nord, Rick masih menunggu Ilsa dan matanya mencari-cari. Akhirnya kepulan asap kereta api meninggalkan kota Paris tanpa Ilsa.Inilah kisah dua sosok dari dua negara bertemu dan jatuh cinta dalam kota Paris ketika zaman perang. Hati muda aku tersiat tergoyak terganggu melihat janji seorang wanita secantik Ilsa.Ingatan aku terpahat pada Rick yang setia pada janji.Satu petang aku dalam kereta api dari Brussels ke Wavre, aku tidak dapat tempat duduk.Kereta api agak padat kerana hujung minggu dan aku berdiri menunggu kerusi kosong.Setelah melintas tiga perhentian aku ternampak satu kerusi kosong. Kerusi berhadapan dengan dua gadis.Aku mengangguk tanda hormat dan seperti biasa menjual senyum serta bertanya hendak mereka ke mana. Hendak mengayat aku belum fasih berbahasa Perancis.Aduh! mereka dalam perjalanan pulang ke kampus Louvain-la-Neuve. Dua gadis dari Sepanyol ini belajar di univeristi aku.Maria mengikuti program pertukaran budaya Belgium – Sepanyol, manakala Carmen mengikuti kursus pendek bahasa Perancis. Aduh! kenapa sekarang baru berjumpa.Esoknya aku susul mereka di kampus, lusanya kami berjumpa di kafe. Satu minggu kemudian Maria dan Carmen mengajak aku merasa makanan Sepanyol.Maria akan memasak “Paella” kerana menyambut kekasihnya Bernard yang bakal datang dari San Sebastian.Minggu kedua aku pula mengajak Maria, Bernard dan Carmen merasa masakan Melayu. Aku masak gulai ayam masak kunyit dengan santan susu cair.Minggu ketiga aku jatuh cinta dengan Carmen gadis Sepanyol dari wilayah Basque. Carmen dengan bangga menerangkan bahawa mereka bukan bangsa Sepanyol tapi Basque.Bahasa mereka, tulisan mereka amat amat berlainan dari orang Sepanyol. Carmen memberi aku kuliah bahawa di Sepanyol ada bangsa Catalan, ada Galicia dan Basque selain Sepanyol.Ketika ini ETA (Euskandi Ta Askatsuna) gerakan bawah tanah Basque sedang bergerila menuntut kemerdekaan dan mahu berpisah dari Sepanyol.Berita gerila ETA ini selalu aku baca dalam akhbar terutamanya bila mereka meledakkan bom di sana sini. Aku tak menyangka aku sedang jatuh cinta dengan gadis nasionalis Basque. Ahlan wa sahlan.Dua sosok dari dua negara yang berasingan jatuh cinta di negara asing. Kami sama-sama merangkak menggunakan bahasa Perancis.Aku bernasib baik kerana Carmen boleh bertutur dalam bahasa Inggeris. Sebenaranya aku tidak risau dalam hal bahasa, kerana ketika bercinta semua indah.Ciuman dan pelukan tidak memerlukan kata-kata. Salah cakap dan salah tulis pun – kalau dalam percintaan akan ditakrif sebagai romantik. Amin.Ketika berdua-duaan dalam bercinta waktu berjalan amat laju. Dalam cinta ketika menunggu kekasih terasa jari dan tangan arloji bergerak terlalu lambat.Waktu dan masa menjadi relatif dalam bercinta. Hari beredar dan minggu berganti.Selesai pembelajaran, Carmen dan Maria pulang ke San Sebastian. Aku tidak ke mana-mana, tapi aku berjanji untuk menyusul. Berjanji akan menyambung cinta.Jauh kami hanya 1,000 kilometer dan kami dipisahkan oleh Perancis. Antara Wavre dengan San Sebastian ada Paris – kota percintaan.Satu hari aku pulang dari Brussels dan kereta api agak padat. Aku berdiri menunggu kerusi kosong dan tidak jauh di hadapan aku berdiri seorang gadis.Seperti biasa aku menjual senyum dan bertanya dari mana hendak ke mana.Gadis ini dari Paris nak pulang ke Amsterdam. Gadis Belanda ini amat peramah dan fasih berbahasa Inggeris.Kami bersembang sambil badan kami yang bergoyang berdiri tidak mengganggu perbualan kami. Mata aku membaca gadis cun ini, sambil lewa gadis ini bercerita yang dia ke Paris untuk bertemu kekasihnya.“Awas Isham! Bila anak gadis secantik yang di hadapan mata mula berkisah tentang kekasihnya ini tanda… Isham lu jangan masuk. Lu jangan cuba-cuba masuk mengayat.”“On 16 September my boyfriend and I.. We are going to Epernay…vendage.” Gadis ini terus lincah bercerita. Aku hanya mendengar dengan penuh perasaan ingin tahu.“Vendage… apa vendage” aku bertanya.“Tu ne savais pas vendage…to cut grapes… kamu tak tahu vendage… musim memetik buah anggur”.Lalu gadis ini menerangkan betapa seronoknya kerja memetik anggur. Cuaca musim daun gugur bulan September yang indah.Ramai muda-mudi siang memburuh memetik anggur, malam berpesta.Ramai tenaga kerja diperlukan kerana memetik anggur ini ditetapkan tarikhnya – bila wajib bermula dan bila wajib berhenti.“Champagne…cutting grapes for making champange… wilayah Epernay anggurnya wajib dipotong serentak khusus untuk membuat champagne.”“Take the train from Gare dua Nord… then to Epernay…” di stesen Epernay pasti ramai tuan ladang anggur menunggu kereta api sampai… mereka mencari pekerja.“On y va… mari kita pergi…”“Wow… gadis Belanda ini berjaya mengayat aku untuk bertandang ke Epernay.Aku kagum dengan gadis dari Amsterdam ini. Dia naik kereta api melintas dua negara hanya untuk jumpa kekasih.Kenapa aku tak boleh membuat pekara yang sama. Kejantanan aku terusik dan tercabar.Malam itu aku membuat keputusan untuk pergi ke Epernay. Esoknnya aku menelefon Carmen.Aku mengayat Carmen untuk bersama memetik anggur di Epernay. Petang itu Carmen tidak memberi jawapan muktamad.Dia wajib melihat jadual kereta api dari San Sebastian ke Paris.Carmen juga mahu mengajak Maria datang bersama. Aku wajib bersabar menunggu jawapan.Dua hari kemudian aku menelefon lagi. Kali ini Carmen memberi jawapan tuntas.Maria enggan datang kerana Bernard baru sampai dari Madrid. Carmen akan menaiki keretapi awal malam dari San Sabsatian.Dia akan sampai ke Gare du Nord esoknya awal petang – hampir 20 jam perjalanan.Semua tuntas. Aku mula mengira hari kerana dalam masa 10 hari lagi aku akan ke Paris.Hati cinta dan kejantanan aku bergelora selepas hampir lima bulan Carmen pulang ke San Sebastian.Ketika berpisah kami ada menulis surat, tetapi di Eropah bercinta dengan menulis surat sudah 100 tahun ditinggalkan.Ini bukan zaman Cyrano de Bergerac yang surat cintanya menjadi rujukan sastera Perancis.Sehari sebelum ke Paris aku menelefon Carmen sekali lagi. Aku menggunakan telefon awam di sebelah stesen kereta api Wavre.Bila aku meletak gagang telefon seluruh badan aku ikut tersenyum gembira.Esoknya aku mengambil kereta api tengah hari di Brussels. Perjalanan dua jam lebih dan petang itu aku akan sampai ke Gare du Nord.Aku memang merancang untuk sampai dulu sebelum Carmen kerana aku merasa selesa menunggu. Sampai di Gare du Nord, aku menapak mencari kafe yang tidak jauh dari stesen.Aku hanya memesan kopi untuk membasahkan tekak sambil menunggu Carmen akan sampai dalam masa dua jam.Kami merancang untuk bermalam di Paris dan aku tidak tahu sangat kota ini tetapi dua kekasih wajib meneroka kota cinta ini.Dua jam berlalu Carmen tidak juga sampai, tetapi aku setia menunggu. Mungkin kereta api terlambat, mungkin ada gangguan di jalan.Aku menenangkan hati dengan berlegar-legar di sekitar Gare dua Nord. Aku amati watak stesen kereta api dalam dunia ini semuanya sama.Di sekitar stesen terdapat banyak kafe dan kedai makan, hotel dan rumah tumpangan yang harganya berpatutan.Bukan hotel berbintang tapi hotel untuk singgah bermalam sebelum meneruskan perjalanan.Aku mengenal pasti sebuah hotel yang aku baca sewa yang diiklankan agak demokratik.Tiga jam berlalu, aku memandang jam di stesen. Carmen tidak muncul, hati aku mula berdebar.Apa terjadi, jam enam petang aku masih menunggu, risau, resah, kacau semua datang berkumpul.Suara panggilan kereta api akan bergerak kerap kedengaran. Pengumuman ketua stesen ini mengingatkan aku kepada Rick yang menunggu Ilsa dalam hujan lebat.Dalam Casablanca panggilan terakhir kereta api akan bergerak dalam masa tiga minit.Orang ramai yang berpusu-pusu lari daripada soldadu Hitler dalam hujan lebat.Tiba-tiba muncul Sam kawan Rick. Sam datang membawa surat pendek daripada llsa.Dalam hujan Rick membaca surat Ilsa yang tulisannya semakin kabur dibasahi hujan.Aku di Gare dua Nord bersendirian, tidak ada teman, tidak ada kawan, tidak hujan dan tidak ada soldadu Hitler.Jam sudah lama melintas 8 malam, aku menuju ke hotel yang aku kenal pasti awal petang.Tetapi hotel ini sudah penuh, aduh! Memang bukan nasib aku. Aku menapak ke beberapa hotel lain semuanya penuh.Lalu aku berfikir untuk aku jadikan kenang-kenangan maka aku wajib tidur di Gare du Nord.Ketika aku baring berlunjur aku teringat bait puisi Usman Awang “maka dewasalah hati seorang lelaki.”Kemudian aku bersandar sambil berlunjur di tembok.Aku tersenyum dan menepuk bahu aku sendiri. Tepukkan tanda hormat dan terima kasih aku kepada tubuh badan Isham yang masih gagah berdiri membawa hati yang hancur kecewa.Epilog:Pada musim daun gugur tahun 2018 aku singgah sekali lagi ke Gare du Nord.Aku cuba mencari kerusi tempat aku menunggu Carmen. Tapi semuanya sudah berubah dan yang tinggal hanyalah ingatan.


Lantikan pembangun aplikasi MySejahtera tidak ikut prosedur, dedah PAC

Pelantikan KPISoft yang menjadi pembangun aplikasi MySejahtera didapati tidak berlandaskan prosedur perolehan kerajaan, menurut laporan Jawatankuasa Kira-Kira Wang Negara (PAC) mengenai pembangunan dan perolehan aplikasi MySejahtera.
Pengerusi PAC, Wong Kah Woh berkata, jawatankuasa itu mendapati tidak ada minit atau dokumen sokongan selain perjanjian ketakdedahan (NDA) antara Majlis Keselamatan Negara (MKN) dan KPISoft yang kini dikenali sebagai Entomo.
"Konsep CSR yang dicadangkan oleh KPISoft (Entomo) menyebabkan kerajaan tidak jelas akan hala tuju sebenar perolehan aplikasi MySejahtera. Kerajaan adalah keliru dari segi pelantikan KPISoft, konsep CSR dan tempohnya serta pemilikan aplikasi MySejahtera.
"Konsep CSR dilihat telah digunakan sebagai mekanisme untuk mendapatkan projek kerajaan tanpa melalui prosedur perolehan yang sepatutnya," katanya dalam satu kenyataan hari ini.
Aplikasi MySejahtera dibangunkan susulan penularan wabak Covid-19 di Malaysia.
Antara tujuan utamanya ialah pengesanan kontak, pemantauan status kesihatan pesakit Covid-19, daftar masuk ke sesuatu lokasi dan simpanan sijil serta rekod vaksinasi.
Sebanyak dua prosiding diadakan pada 14 dan 21 April 2022.
Lapan saksi yang dipanggil termasuklah Menteri Kesihatan Khairy Jamaludin, Menteri Kewangan Tengku Zafrul Aziz dan Ketua Setiausaha Perbendaharaan Asri Hamidon.
PAC juga mendapati harga siling sebanyak RM196 juta yang ditetapkan untuk tempoh dua tahun bagi perolehan aplikasi itu adalah tinggi dan bercanggah dengan konsep CSR.
Laporan itu mendedahkan percanggahan kenyataan oleh kerajaan berhubung pemilikan aplikasi berkenaan.
Khairy sebelum ini menegaskan data dalam aplikasi berkenaan merupakan hak milik penuh dan mutlak kerajaan.
Bagaimanapun, Wong berkata, KPISoft (Entomo) didapati membuat perakuan sebagai pemilik harta intelek aplikasi itu.
"Keputusan jemaah menteri yang merujuk supaya pihak kerajaan mengambil alih pemilikan aplikasi MySejahtera daripada pembangun aplikasi menunjukkan aplikasi tersebut secara prinsipnya masih dimiliki oleh pembangun aplikasi.
"Setakat April 2022, kerajaan didapati masih belum mendaftarkan harta intelek bagi aplikasi MySejahtera di MyIPO yang boleh menyebabkan aplikasi ini dituntut pemilikannya oleh pembangun aplikasi," katanya.
Beberapa isu turut timbul berhubung penggunaan aplikasi tersebut sebelum ini, antaranya dakwaan kebocoran data pengguna kepada pihak luar.
PAC turut mengemukakan empat syor antaranya menyemak semula kewajaran pemberian kontrak aplikasi MySejahtera secara rundingan terus.
Kerajaan turut digesa mengambil alih keseluruhan aplikasi itu menerusi Unit Pemodenan Tadbiran dan Perancangan Pengurusan Malaysia.
"Kerajaan perlu mengambil pendekatan yang lebih prudent dalam segala proses perolehan. Segala tawaran melalui CSR adalah dialu-alukan. Bagaimanapun, terma-terma berkenaan dengan tawaran CSR harus dinyatakan dengan jelas dan tidak boleh dijadikan sebagai jalan alternatif untuk rundingan terus.
"Kerajaan harus memastikan pemilikan penuh kerajaan dalam aplikasi MySejahtera.
“Kerajaan perlu menjamin keselamatan data peribadi pengguna dalam aplikasi MySejahtera dan memastikan data berkenaan tidak disalah guna oleh mana-mana pihak," tambahnya.


Wartawan veteran ceritakan kecelaruan landa Putrajaya

Bekas wartawan kanan yang meninggalkan Utusan Malaysia selepas mengkritik akbar berkenaan kerana terlalu menyokong Umno mempersoalkan "peletakan jawatan" seorang pegawai media di Pejabat Perdana Menteri (PMO) baru-baru ini, sambil menambah ia berlaku berikutan rasa tidak puas hati terhadap pentadbiran yang diterajui Anwar Ibrahim.
Zaini Hassan, yang merupakan penolong ketua pengarang Kumpulan Utusan sebelum akhbar milik Umno itu menghentikan penerbitan pada 2019, meragui laporan bekas pengarah komunikasi strategik PMO Wan Nurzila Wan Abd Rahman menghantar notis berhenti kerja 24 jam.
Zaini berkata, Nurzila memberitahunya tentang kekecewaan akibat "banyak sangat fitnah" yang terpaksa dihadapi beliau.
“Saya faham. Banyak sangat kecelaruan dalam team PMX (Anwar),” tulis Zaini di Bebasnews, portal berita yang ditubuhkannya pada 2018.
“Team media yang turut dicelarukan dengan team komunikasi yang diketuai oleh seorang mantan profesor UKM,” tambahnya, dipercayai merujuk kepada Jabatan Komunikasi Masyarakat (J-Kom), unit propaganda di Jabatan Perdana Menteri yang diketuai bekas pensyarah Mohammad Agus Yusoff.
Zaini berkata beliau difahamkan Nurzila berdepan tekanan daripada pasukan cybertroopers Anwar, yang melihat beliau seperti “tidak begitu setia” dengan Pakatan Harapan (PH).
Semalam, The Star memetik sumber dalaman PMO sebagai berkata peletakan jawatan Nurzila dikaitkan dengan pergeseran dengan J-Kom berhubung kempen mempromosikan "Malaysia Madani", frasa yang digunakan oleh Anwar untuk menjenamakan kerajaan campurannya.
Zaini berkata beliau mendengar banyak rungutan daripada ramai individu di kedudukan "tertinggi" negara, memetik seorang "tokoh" yang memberitahunya bahawa Anwar “tidak boleh buat kerja, cakap sahaja pandai”.
“Tokoh yang saya temui itu berkata lagi 'riwayat beliau sebagai PMX tak lama',” tulis Zaini, menggunakan nama panggilan popular untuk Anwar sebagai perdana menteri ke-10.
“Kita tunggu, katanya,” dipetik Zaini sambil menambah: “Benarkah pihak keselamatan pun 'pening' dengan beliau?”.
Zaini berkata pasukan komunikasi Anwar dipaksa untuk menentang ejekan dalam talian yang dibuat terhadap ucapan lalunya, yang termasuk janji popular untuk menurunkan harga bahan api sehari selepas menjadi perdana menteri.
“Kata-kata itu menjadi gelak-ketawa lawak umum, sehinggakan direka emoji mukanya dengan kata-kata 'esok minyak turun',” tambah Zaini.
Zaini berkata sekiranya kerajaan Anwar tumbang, pasukan medianya tidak perlu bimbang kerana perdana menteri sering silih berganti.
“Itulah akibatnya jika parti-parti politik kita mendapat undi 'cukup-cukup makan saja'”.
Semalam, Anwar menafikan khabar angin bahawa kerajaannya, yang dibentuk dengan sokongan daripada Barisan Nasional (BN) dan GPS berikutan Parlimen tergantung pada pilihan raya November, telah hilang majoriti.
“Insya-Allah, kita Kerajaan Perpaduan kekal penuh sehingga PRU akan datang.
“Saya sangat yakin atau saya tidak akan mengeluarkan kata-kata ini,” katanya kepada pemberita ketika ditanya mengenai spekulasi itu.


Kelab malam KL mohon maaf, batalkan acara 'Thai Hot Guy'

Kelab malam yang menimbulkan kontroversi susulan penganjuran acara yang menampilkan persembahan lelaki sasa berpakaian dalam wanita atau dikenali sebagai “Thai Hot Guy” memohon maaf atas sebarang kesulitan yang berlaku, sambil menambah ia akan membatalkan program tersebut bagi menghormati sensitiviti kaum dan agama.
Privacy Tun Razak dalam satu kenyataan berkata siaran awam mengenai "kegiatan tidak sah dan tidak bermoral" dibuat berhubung pembukaan rasminya.
“Privacy Tun Razak menghormati negara yang mempunyai pelbagai agama dan bangsa dan pihak kami tidak akan melanggar undang-undang isu-isu keagamaan negara ini. Selain itu pihak kami tidak berniat untuk mengadakan pertunjukan anti-tradisional yang secara tidak langsung menyentuh sensitiviti masyarakat setempat,” menurut kelab malam itu.
“Kami sekali lagi memohon maaf atas segala kesulitan yang berlaku atas dasar menghormati sensitiviti kaum dan agama, program tersebut telah dibatalkan.”
Kelab malam yang terletak di ibu kota itu menjadi tajuk utama selepas PAS menyuarakan bantahan terhadap penganjuran acara tersebut yang disifatkannya sebagai "tidak sensitif", "tidak bermoral" dan "menjijikkan".
Parti itu juga mempersoalkan penggunaan nama bekas perdana menteri pada kelab malam itu, menganggapnya sebagai satu penghinaan.
Pejabat Perdana Menteri kemudian berkata, siasatan awal Dewan Bandaraya Kuala Lumpur (DBKL) mendapati premis itu dilesenkan sebagai restoran kepada syarikat Beijing 9 Sdn Bhd.
Pejabat Perdana Menteri menambah, lesen restoran syarikat terbabit telah tamat pada 4 Februari 2021 yang lalu.
“Premis itu juga tidak mempunyai lesen hiburan dan juga tiada sebarang permohonan lesen hiburan atau permohonan untuk menjalankan aktiviti hiburan.”


Angka kes Covid-19 meningkat, Singapura perketat sekatan

Singapura akan memperketatkan lagi peraturan untuk mengekang peningkatan jumlah kes jangkitan Covid-19 dalam komuniti, bermula 16 Mei hingga 13 Jun 2021, menurut Pasukan Petugas Pelbagai Kementerian (MTF).Pada sidang media maya hari ini, pengerusi bersama MTF Gan Kim Yong berkata walaupun pada 8 Mei lalu Singapura telah mengambil langkah berjaga-jaga namun masih terdapat peningkatan kes komuniti.“Sejak seminggu lalu, 71 kes jangkitan tempatan dicatatkan. Sebahagian besar dikaitkan dengan kes atau kluster sedia ada. Tetapi kita mencatatkan 15 kes yang tidak punyai kaitan.“Ini membimbangkan kerana kita tidak dapat kenal pasti punca jangkitan ini. Ini bermakna ada kes yang tidak dapat dikesan dalam komuniti,” kata Gan merangkap menteri kesihatan.Gan berkata usaha pengesanan, pengasingan dan membendung jangkitan sedang giat dilaksanakan.Kontak rapat yang dikuarantin mungkin ada yang positif dalam beberapa hari lagi, katanya.“Kita di bawah fasa berjaga-jaga. Kita perlu bertindak pantas untuk memutuskan rantaian jangkitan virus. Oleh itu, langkah-langkah keselamatan akan diperketatkan,” ujar Gan.MTF akan beralih kepada sekatan bersasar yang lebih ketat, antara lain saiz kumpulan yang dibenarkan hanya dua orang berbanding lima sebelum ini selain itu, restoran hanya dibenarkan menyediakan perkhidmatan pembungkusan dan penghantaran.Baru-baru ini, Singapura melaporkan kluster baharu di Terminal 3 Bandar Changi dengan jumlah 46 kes setakat ini.Selain itu sejak dua minggu lalu jangkitan membabitkan kluster pihak berkuasa imigresen dan Pusat Pemeriksaan (ICA), Hospital Tan Tock Seng, Pusat Rawatan Komuniti Tuas Selatan dan Terminal Pasir Panjang telah dikesan.Sehingga tengah hari semalam, kes di Singapura berjumlah 61,453 dan 11 kluster.MIF berkata sejak semalam, Singapura sudah menyuntik lebih 3.2 juta dos vaksin Covid-19.Kira-kira 1.9 juta individu menerima sekurang-kurangnya satu dos manakala hampir 1.3 juta lagi telah disuntik kedua-dua dos, katanya.


BN tidak gusar, siap berdepan PRU15, kata Zahid

Barisan Nasional (BN) tidak gusar dengan mana-mana parti politik di negara ini, kerana gabungan itu sentiasa bersiap siaga untuk berdepan Pilihan Raya Umum ke-15 (PRU15), kata Pengerusinya Ahmad Zahid Hamidi.Menerusi hantaran di laman Facebooknya, beliau menyifatkan PRU15 mustahak untuk memastikan keadaan politik Malaysia kembali pulih, dan kestabilan politik penting untuk memastikan Malaysia dapat bergerak maju ke hadapan serta bangkit segera daripada kerosakan sejak 9 Mei 2018.Beliau yang juga presiden Umno berkata Pilihan Raya Negeri (PRN) Johor pula penting untuk mengembalikan kestabilan di negeri itu.“PRN Johor perlu diadakan apabila berlaku ketidakstabilan politik, selepas kerajaan sedia ada hanya memiliki kelebihan satu kerusi majoriti.“Banyak kali ini diperjelaskan, termasuk risiko untuk mendapatkan kelulusan Dewan Undangan Negeri (DUN) terhadap sesuatu usul yang penting untuk rakyat negeri itu,” katanya.Zahid juga menjelaskan kerajaan Johor sedia ada, berdepan dengan dilema apabila sering diugut dan diancam oleh parti politik tertentu jika tidak menuruti kepentingan mereka.“Justeru, sebelum parti politik itu tekan butang secara tiba-tiba dan menimbulkan kekalutan, adalah lebih ‘afdal’ kita tekan butang terlebih dahulu,” katanya.Beliau juga mengakui ada yang khuatir parti politik tersebut akan bertindak balas dengan “menekan butang” di peringkat Persekutuan, andai tewas PRN Johor.


1,103 kes baru Covid-19, 821 pulih, Lembah Klang tertinggi

Sebanyak 821 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 35,606 orang, kata Ketua Pengarah Kesihatan Dr Noor Hisham Abdullah.Katanya sebanyak 1,103 kes baru jangkitan Covid-19 dikesan, menjadikan bilangan terkumpul penularan pandemik itu dalam negara berjumlah 48,520 orang.“Lembah Klang mencatatkan kes baru tertinggi sebanyak 544 kes atau 49.3%, manakala Sabah merekodkan 288 kes atau 26.1%,” katanya pada sidang media hariannya.Tambah Noor Hisham seramai 12,601 pesakit sedang menerima rawatan di hospital, 102 dirawat di Unit Rawatan Rapi termasuk 39 memerlukan bantuan alat pernafasan.“Dukacita dimaklumkan terdapat 4 lagi kematian baru dilaporkan, menjadi jumlah mereka yang maut akibat Covid-19 meningkat kepada 313 orang,” katanya.


Lebih 25.5 juta dos vaksin Covid-19 setakat 8 Ogos

Sebanyak 24,542,437 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 15,772,101 orang menerima suntikan dos pertama manakala 8,770,336 orang menerima dos kedua.“Mengikut peratusan, 48.3% daripada populasi negara mendapat dos pertama, manakala 26.9% telah melengkapkan dua dos suntikan vaksin Covid-19 mereka,” katanya.Sementara itu, vaksinasi harian mencatatkan sebanyak 389,641 dos diberikan semalam dengan 156,816 adalah pemberian dos pertama manakala 232,825 lagi adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Kes harian turun ke paras 2,800 jangkitan, 6 lagi terkorban

2,863 kes baru Covid-19 direkodkan semalam menjadikan jumlah keseluruhan sebanyak 4,711,415 kes.
Sebanyak 4,752 pesakit turut dilaporkan sembuh, menjadikan jumlah keseluruhan kes sembuh sebanyak 4,631,508.
Ketika ini, 43,875 kes aktif direkodkan, dengan 41,996 atau 95.7% daripadanya sedang menjalani kuarantin kendiri.
Dalam pada itu, 34 (0.1%) kes kini berada di pusat kuarantin sementara 1,790 (4.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 55 kes dan 38 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.7% dengan kes Covid-19 merangkumi 14.6%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,032 orang.


Kotak hitam pertama pesawat Sriwijaya Air yang terhempas ditemui

Kotak hitam pesawat Sriwijaya Air yang terhempas Sabtu lepas, berjaya ditemukan pasukan pencari dan penyelamat (SAR) hari ini.Panglima Tentera Indonesia (TNI), Hadi Tjahjanto dalam sidang media yang disiarkan secara langsung televisyen tempatan, berkata kotak hitam yang ditemukan itu adalah perakam data penerbangan atau flight data recorder (FDR).FDR itu ditemukan pasukan penyelam Tentera Laut Indonesia, di sekitar perairan Pulau Laki dan Pulau Lancang di Kepulauan Seribu, pada pukul 4.20 petang waktu Indonesia Barat.“Operasi pencarian akan tetap diteruskan bagi mengesan ‘Cockpit Voice Recorder’ (CVR), mengesan serpihan pesawat, dan mengesan mangsa korban,” kata Hadi Tjahjanto.Pesawat Boeing 737-500 Sriwijaya Air yang terbang dari Jakarta ke Pontianak membawa 62 penumpang termasuk 12 anak kapal itu terputus hubungan selepas berlepas pada pukul 2.36 petang pada Sabtu lepas, sebelum terhempas di perairan Kepulauan Seribu, Jakarta.


Rayuan Najib dapatkan dokumen bank Goldman Sachs didengar 25 Oktober

Mahkamah Rayuan menetapkan 25 Oktober untuk mendengar rayuan Najib Razak bagi mendapatkan dokumen bank melibatkan bank pelaburan Amerika Syarikat Goldman Sachs dan keluarga bekas gabenor Bank Negara (BNM) Zeti Akhtar Aziz.
Tarikh pendengaran itu ditetapkan berikutan pengurusan kes yang diadakan di hadapan timbalan pendaftar Mahkamah Rayuan Mohd Khairi Haron hari ini.
Timbalan pendakwa raya Ahmad Akram Gharib apabila dihubungi mengesahkan tarikh pendengaran rayuan itu ditetapkan pada 25 Oktober.
Semalam, panel tiga hakim Mahkamah Rayuan diketuai oleh P Ravinthran mengarahkan pengurusan kes itu diadakan hari ini selepas membenarkan permohonan pasukan pembelaan Najib untuk menangguhkan pendengaran rayuan.
Pada prosiding semalam, peguam Effa Azuin Aidrul Hisham, seorang daripada peguam Najib, memohon mahkamah menangguhkan pendengaran rayuan itu selepas peguam Muhammad Shafee Abdullah tidak sihat kerana demam.
Bekas perdana menteri itu dalam usaha mendapatkan dokumen bank untuk digunakan dalam perbicaraannya membabitkan penyelewengan dana RM2.3 bilion daripada 1Malaysia Development Bhd (1MDB).
Beliau merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan 1MDBnya mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan Low Taek Jho, juga dikenali sebagai Jho Low.
Najib memfailkan perintah mahkamah pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat, termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.
Ahli Parlimen Pekan itu juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.
Najib berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan kesnya masih berjalan di Mahkamah Tinggi di hadapan hakim Collin Lawrence Sequerah.


Pada suatu masa

Pada suatu masa dahulu, aku sedang mendewasa di Kampung Batu Serambai, Ulu Klawang.Pada masa itu aku tidak sedar bahawa aku sebenarnya betul-betul budak kampung.Kampung Batu Serambai ini mendidik aku membesar untuk membina wujudiah aku yang tegar hingga ke hari ini.Kampung Batu Serambai aku takrifkan sebagai wilayah permulaan aku membesar dan mendewasa.Di kampung ini aku mula merakam perjalanan hidup dalam alam persekolahan.Sekolah untuk aku amat menarik. Aku amat suka bersekolah.Sekolah adalah tempat aku berjumpa ramai kawan-kawan. Berkumpul dan berkawan untuk aku memang seronok.Mengikut peraturan sekolah, pada pagi Ahad bila loceng berbunyi jam 7.30, maka kami akan berkumpul di padang sekolah.Cikgu Mat Zain, guru besar atau guru yang lain akan memberi sedikit ucapan.Lagu “Berkatlah Negeri Sembilan” dan lagu “Sekolah Kita” akan dinyanyikan.Ketika lagu Berkatlah Negeri Sembilan dinyanyikan, seorang murid darjah enam akan menurunkan bendera Negeri Sembilan yang terikat tinggi di batang kayu.Selesai menyanyi bendera berkibar. Aku tak faham makna ritual ini.Menurut abang aku, di negara Jepun bila ritual menyanyi ini berjalan mata kita pun tak boleh berkelip.Pernah sekali aku mencuba. Tapi gagal.Mata aku terbuka luas merayau-rayau ke tiang bendera dan akhirnya masuk habuk.Hari itu mata aku jadi gatal.Aku dalam darjah tiga. Tempat duduk murid tidak beralih-alih.Meja panjang dan kerusi panjang untuk empat murid.Murid perempuan duduk di hadapan.Aku duduk di meja paling belakang.Aku berkongsi dengan Isa anak Lebai Juri, tuan lebai kampung kami dan Zainuddin anak Aziz, pembantu tok penghulu.Si Isa ini kami panggil Ah Chau, mungkin kerana dia pandai melawak cakap pelat China.Sebelum loceng berbunyi kami murid-murid ada tugas masing-masing.Kami akan menyapu bahagian luar dan dalam sekolah. Menyiram bunga dan memotong rumput.Sampah dikumpulkan dan dibuang untuk dibakar di belakang sekolah.Sekolah kami nampak kemas dan indah, dan kami merasa bangga dengan usaha tenaga kami sendiri.Jumaat dan Sabtu hari sekolah cuti.Ketika cuti sekolah aku merasa bosan kerana tak ada kawan-kawan.Hanya di sebelah petang kawan-kawan mula berkumpul di padang bola.Aku masih ingat lagi zaman main bola di padang sekolah.Padang bola sekolah kami ini tidak besar. Tiang gol pun tiada.Sebagai ganti kami letakkan selipar, sabut kelapa atau buah kelapa sebagai penanda ganti tiang gol.Kami akan bahagi-bahagikan diri kami.Biasanya kami tak sampai lapan orang, tapi wajib ada dua pasukan.Secara tersendiri Ayin anak Raja Husin yang lebih tua dari yang lain akan membuat keputusan untuk mendirikan pasukan.Pada masa itu tidak ada sesiapa pun yang gila nak jadi kapten pasukan bola atau gila nak jadi ketua.Yang kami pentingkan pada masa itu hanyalah bermain seseronok yang mungkin.Aku teringat pada satu petang bila kami nak buat pasukan tiba-tiba Suman Dusa anak Mak Cik Jarah pemilik kedai runcit kampung Batu Serambai bersuara.“Buek satu dari Burma .. satu dari Israel.” Suman memberi cadangan.Ini cadangan baru. Menggunakan nama negara untuk pasukan bola seperti ini belum pernah berlaku. Semua akur.Pada petang itu pasukan Israel bertarung dengan Burma.Nama Israel dan Burma ini diambil oleh Suman kerana dia membaca akhbar. Aku masuk pasukan Burma.Pada masa kami bermain bola di padang Sekolah Umum Batu Serambai, pasukan Israel dan Burma sedang bertarung di Stadium Merdeka Kuala Lumpur untuk merebut Piala Merdeka tahun 1959.Aku yang sudah pandai membaca akhbar Utusan Melayu Jawi terbaca nama pasukan bola dari Indonesia, Thailand dan Filipina yang juga ada sama merebut Piala Merdeka.Budak-budak kampung bermain bermusim-musim.Ada sahaja idea untuk bermain.Budak kampung amat kreatif. Aku ingat lagi pada satu ketika kami bermain gasing.Kami bermain gasing kampung.Ada sahaja abang-abang yang pandai membuat gasing kampung.Gasing kampung ini dari biasanya dari batang nangka yang mudah dibentuk atau lebih keras dari batang jambu biawas.Tali gasing kami buat dari kulit batang terap.Gasing kampung berbeza dari gasing Cina yang dijual 5 atau 10 sen sebiji di pekan Kuala Klawang.Gasing Cina dibuat dengan mesin dan dicantikkan dengan cat warna coklat.Gasing kampung buatan tangan dengan warna asli kayu.Pakar gasing Kampung Batu Serambai ialah Pak Chu Solat.Sosok ini amat istimewa, dia memiliki sepucuk senapang patah.Pak Chu Solat adalah pemburu yang arif.Justeru dia berani tinggal bersendirian di hujung kampung.Kami, tiga atau empat orang budak-budak akan bertandang ke rumah Pak Chu Solat.Kami merayu dan meminta jika dia ada gasing untuk “disedekah”.Biasanya Pak Chu Solat akan berjanji membuat gasing untuk kami.Pada masa itu kami sebagai budak kampung amat pandai mereka-reka permainan.Apa sahaja yang ada di sekeliling akan kami jadikan bahan permainan.Pada suatu musim setelah letih main gasing, kami beralih untuk main kotak rokok.Awas! Kotak rokok yang dibuang untuk kami pada masa itu amat bernilai.Kotak rokok jadi pertaruhan.Rokok Rough Rider atau orang kampung panggil rokok tembak nilainya agak rendah berbanding dengan rokok Gold Leaf atau Craven A.Paling mahal ialah kotak rokok 555.Kotak rokok warna kuning ini amat-amat susah untuk ditemui kerana orang kampung tidak sanggup membelinya.Hanya orang berduit seperti cikgu, pegawai kerajaan dan orang berniaga sahaja yang mampu menghisap rokok 555.Cara bermain amat senang: kotak rokok sama nilai akan disusun.Dari garisan yang sama dipersetujui kami akan pangkah kotak rokok ini dengan kotak rokok yang lain.Mana-mana kotak yang terkena pangkah akan dimenangi oleh si pemangkah.Bila bosan bermain kotak rokok maka kami akan beralih untuk main penutup botol minuman ringan.Ketika itu syarikat minuman air “lemenet” di Negeri Sembilan ialah Wee Siang Brothers.Cara bermain penutup botol ini sama seperti main kotak rokok.Hasilnya selepas poket seluar membonjol dengan kotak rokok, kini memboyot dengan penutup botol.Bila bosan dengan yang ini kami beralih ke permainan baru.Aku masih ingat lagi Majid Ali membawa permainan baru ke Kampung Batu Serambai.Si Majid empat tahun lebih tua dari aku.Majid belajar di Goverment English School Kuala Klawang.Majid bernasib baik kerana pernah sampai ke Kuala Lumpur untuk menziarah saudaranya di kem Askar Melayu Sungai Besi.Di Sungai Besi Majid ternampak budak-budak Cina bermain “susun tin” kosong.Bila pulang ke kampung Majid memperkenalkan permainankah susun tin ini.“Dua tin… lapan biji tin susu kosong… tin besar di bawah .. kecik di atas.. baling tin dengan bola.” Majid memberi penerangan.Malah Majid bersedia dengan sebiji bola tenis.Permainan ini amat popular.Lapan hingga 10 tin susu kosong diatur bertingkat. Perlu dua pasukan.Satu pasukan menjadi penjaga.Satu pasukan menjadi pembaling.Jika tin ini jatuh, maka pasukan penjaga wajib mendirikan kembali tin yang terbarai.Ketika pasukan penjaga hendak mendirikan kembali tin ini, pasukan pembaling akan mengganggu dengan “membantai” dengan bola tenis sesiapa saja yang cuba menyusun tin ini.Seronok memang seronok permainan ini.Hari berjalan. Masa bergerak. Sekolah ditutup sekolah dibuka. Musim berganti.Satu musim tak tahu siapa yang memulakan satu permainan baru, laga ayam.Keluarga aku memang ada memelihara ayam.Malah semua orang kampung ada ayam dan itik.Bukan untuk dijual tapi untuk makan sendiri.Ayam, itik, lembu dan kambing milik orang kampung boleh dianggap sebagai duit dalam bank.Bila putus duit boleh jual binatang ternakan.Di tepi padang sekolah ada tanah berpasir yang digunakan untuk bermain sepak takraw.Kawasan ini kami jadikan gelanggang laga ayam.Setiap petang terutama pada hari tidak bersekolah ada sahaja budak yang akan membawa ayam untuk berlaga.Budak-budak dari kampung luar juga akan datang membawa ayam untuk dilagakan.Ayam yang dilagakan ini ada yang bertaji dan ada yang baru nak tumbuh taji.Jaguh kampung Batu Serambai dimiliki oleh ayam Atot anak Lebai Juri.Si Atot ini abang kepada Achau kawan sedarjah dengan aku.Ayam jantan Atot ini memang hebat.Ayam milik budak Kampung Kemin dikalahkan.Ayam milik budak Kampung Jambatan Serong dikalahkan.Pada satu petang tiga orang budak dari Kampong Renal datang.Kampung Renal hampir dua batu jauh dari kampung kami.Budak Kampung Renal ini mendengar tentang gelanggang kami.Maka mereka datang dengan tiga ekor ayam jantan.Nasib mereka kurang baik.Dua ayam mereka kalah. Seekor menang.Tapi mereka tak dapat mengalahkan jaguh Kampung Batu Serambai.Petang Sabtu itu gelanggang sepak takraw menjadi riuh dengan sorak sorai melihat ayam berlaga.Seronok memang seronok. Sebelum masuk gelanggang ayam ini akan disapu muka dengan arang dengan harapan akan menjadi lebih garang.Ada juga petua untuk memberi ayam ini makan lada padi untuk menambah gagah berani.Ayam untuk jadi jaguh wajib diberi makan nasi panas. Ini ilmu yang diturun temurunkan entah dari mana gurunya. Tidaklah aku tahu.Aku pun sama mencari ayam jantan yang muda dan gagah dengan niat untuk masuk gelanggang.Ayam aku tidak masuk ranking. Belum memiliki taji. Tiga kali masuk gelanggang. Semua kalah.Lalu memotong ekornya dengan harapan ekor baru akan tumbuh lebih rimbun dan dia menjadi gagah berani.Pada satu petang aku sedang memeluk ayam sabung dalam perjalanan ke Kampung Jambatan Serong untuk mencari lawan.Di tangga rumah abah ternampak ada ayam di dada aku.“Nak ke mana? Jangan laga-lagakan ayam tak baik.”Itu saja kata dari mulut abah aku. Pendek dan tegas.Semenjak petang itu aku tidak lagi main laga ayam.Kami juga mula reda dari berhimpun di gelanggang.Akhirnya main laga ayam berhenti dengan sendiri.Tiba-tiba berita tersebar Raja Husin ayah kepada Ayin dapat hadiah dari Yang di-Pertuan Besar.“Hadiah apa Yin?” Aku bertanya.“Ada laaa… nanti kau tengok.” Ayin masih menyimpan rahsia.Satu petang teksi dari Seremban berhenti di hadapan rumah Raja Husin.Raja Husin membawa pulang satu kotak besar.“Yamtuan bagi….anak anjing ….macam anjing polis Amerika…nama dia Jackie … jantan ada telo.”Ayin dengan bangga menerangkan kepada kami budak-budak kampung.Jackie menjadi tarikan.Aku dan budak kampung yang lain akan datang ke rumah Raja Husin untuk melihat Jackie. Anak anjing berwarna kuning ini manja dan menarik.Bermain dengan Jackie cukup seronok.Jackie membesar bersama kami budak kampung.Selang beberapa bulan Jackie kelihatan lebih besar daripada anjing kampung.Aku ingat lagi lepas musim menuai sawah akan menjadi padang yang amat luas.Di Kampung Batu Serambai padi ditanam sekali dalam setahun.Ertinya hampir enam bulan lopak-lopak sawah menjadi padang.Ketika padi selamat dibawa pulang Ayin membawa Jackie turun ke sawah yang hampir kering.Yang tinggal dalam sawah hanyalah longgokkan timbunan batang padi dan jerami yang dibanting.Di bawah batang padi dan jerami ini tikus membuat sarang.Kami akan naik dan menghenjut timbunan jerami dan batang padi ini.Ketika ini tikus akan bertempiaran lari keluar untuk menyelamatkan diri. Ketika ini juga Jackie akan mengejar tikus-tikus ini. Kami juga akan mengejar sama.Aduh ! Seronok betul bermain dengan anjing sambil menangkap tikus.Tiba-tiba satu cadangan muncul.“Kita tangkap tikus ini … suruh dia berlumba.” Satu lagi permainan lahir.Aku dan yang lain mula menangkap tikus yang belum digigit oleh Jackie.Kami masukkan ke dalam tin kosong. Kemudian kami bawa tikus-tikus ini ke padang sekolah.Di atas padang kami buat satu garisan di mana tikus-tikus ini akan serentak dilepaskan untuk berlumba.Bayangkan seronoknya bermain pada petang itu.Satu permainan baru. Jackie juga turut sama mengejar tikus yang berlari di padang bola.Suara gegak gempita yang amat sangat ini menarik perhatian abah aku di rumah. Abah aku muncul.Dia terperanjat melihat permainan kami pada petang itu.“Jangan …. jangan bawa tikus ke rumah.. bahaya.. tikus bawa penyakit.”Abah aku memberi arahan. Petang itu Abah aku betul-betul potong stim. Perlumbaan tikus dibatalkan.Semenjak petang kami tidak lagi ke sawah dengan Jackie atau pergi mencari tikus.Setelah beberapa hari tanpa bermain kami merasa bosan.Lalu kami hidupkan kembali permainan Perang Jepun.Main Perang Jepun ini sentiasa ada bersama kami, budak-budak Kampung Batu Serambai.Di tepi sekolah ada kawasan hutan belukar seluas tiga padang bola.Wilayah ini menjadi tempat budak kampung main Perang Jepun.Ini mainan teater tembak menembak.Kami ada kayu yang kami gunakan sebagai senapang atau pistol.Kami tidak memakai apa-apa peluru.Suara kami menjadi tembakan pistol dan senapang.“Beng! Kau mati!”Mainan teater Perang Jepun ini amat menarik.Seperti kami berjanji bersetia sesama sendiri.Seperti kami ikat janji sesama sendiri.Sebenarnya teater Perang Jepun ini, kami ada peraturan dan perjanjian yang tidak bertulis.Siapa kena tembak dulu dia wajib mati.Untuk permainan ini berjalan lancar maka perjanjian yang tidak bertulis ini wajib dipatuhi.Kadang kala aku menjadi Jepun.Kadang kala aku menjadi Askar Melayu.Ada kala menang, ada kala kalah.Bukan kalah atau menang yang penting.Untuk kami ialah kegembiraan bermain dan berkawan menjadi tujuan utama.Tapi dalam suasana gembira bermain teater ini, ada juga watak bebal lagi degil.Aku perhatikan watak ini. Nama dia Ahmad, satu tahun di bawah umur aku.Aku ternampak Ahmad sedang merangkak dalam belukar.Dia tidak nampak aku yang menyorok di belakang rimbunan pokok senduduk.Aku mengintai kemudian aku menembak.“Beng.. beng.” Dua tembakan dari aku.“Beng.. beng.” Ahmad menembak balik.“Aku tembak dulu… kau dah mati laaa.” Aku menjelaskan.“Mana ada … aku tembak kau dulu.” Ahmad berdegil tak mahu mati.Ini bukan kali pertama berlaku.Sebelum petang ini, ada sekali aku menembak Ahmad dahulu tetapi dia enggan mati.Dia terus bertelagah mengatakan dia yang menembak dulu.Bila ini belaku maka teater Perang Jepun kami akan terencat, berhenti.Dengan sendirinya suasana ini menjemput kami untuk berhenti bermain.Kami memandang sesama sendiri.Kemudian membuangkan pistol dan senapang kami.Ahmad ini adalah watak potong stim.Dalam bermain Perang Jepun ini aku mula sedar watak si Ahmad ini gagal memahami tolak ansur dalam permainan.Kami juga budak-budak sudah pandai mengumpul pengalaman.Jika pada petang itu Ahmad ada bersama, maka kami tidak akan mengajak dia bermain Perang Jepun.Pengalaman mengajar kami budak-budak untuk mula mengenal perangai dan watak kawan-kawan.Epilog:Bermain, berkawan untuk aku amat penting.Di kampung Batu Serambai dunia aku amat luas.Sawah, padang, sungai, bukit, belukar dan hutan – semua menjadi latar untuk aku bermain.Sebenarnya bermain di zaman kanak-kanak ini adalah zaman aku mendidik diri aku untuk menyesuaikan diri hidup dalam kumpulan.Jika dari kecil aku bebal dan degil maka bila mendewasa pasti aku tidak memiliki sifat berunding dan bertolak ansur.Perjalanan hidup ini adalah perundingan antara aku dengan diri aku.Antara aku dengan kawan-kawan yang lain.Perjalanan hidup aku ketika membesar mendidik aku untuk menjiwai watak yang memiliki sikap bertolak ansur.


Putrajaya umum PKPD di 4 lagi lokaliti di Sabah, Pahang

Putrajaya hari ini mengumumkan empat lagi lokaliti yang akan diletakkan di bawah perintah kawalan pergerakan diperketatkan (PKPD) bermula 23 Julai hingga 5 Ogos depan.Timbalan Perdana Menteri Ismail Sabri Yaakob berkata Majlis Keselamatan Negara (MKN) meneliti pembentangan kementerian kesihatan dan menetapkan beberapa lokaliti diletakkan di bawah PKPD berdasarkan penilaian risiko dan trend jangkitan.Empat lokaliti tersebut adalah:Sabah: Taman Merpati di SandakanPahang: Felda Jengka 12 (Jerantut), Kampung Belangkap (Rompin), dan Kampung Orang Asli Ruai (Raub)Prosedur operasi standard (SOP) bagi PKPD adalah sama seperti yang diumumkan MKN dan sebarang maklumat lanjut boleh diakses di laman sesawang www.mkn.gov.mySementara itu dua lokaliti akan dilanjutkan status PKPD termasuk Kampung Istimewa Bau Sapi (Sandakan) dan Kondominium One Borneo (Kota Kinabalu).Dalam pada itu, menurut Ismail, 420 individu ditahan semalam atas kesalahan ingkar SOP.Daripada jumlah itu, seramai 332 individu dikompaun, 82 direman manakala enam lagi individu dijamin.“Orang ramai diingatkan untuk sentiasa mematuhi SOP yang ditetapkan dan mengamalkan kawalan kendiri dalam usaha untuk memutuskan rantaian jangkitan Covid-19,” katanya.


Kini tumpuan kepada jawatan kedua paling berkuasa, bukan TPM

Wujud beberapa petanda "kerajaan perpaduan" yang dipimpin oleh Perdana Menteri Anwar Ibrahim mungkin tidak lama lagi bergelut dalam usahanya membuktikan ia dapat berfungsi dengan baik, ketika spekulasi timbul mengenai siapa yang bakal dinamakan untuk menerajui Kementerian Kewangan yang boleh dianggap sebagai portfolio kedua terpenting dalam Kabinet, MalaysiaNow difahamkan berdasarkan perbualan dengan beberapa pemimpin Umno dan PKR.
Ia juga adalah susulan kempen yang mulai aktif dalam talian menggunakan pelbagai platform media sosial yang semakin meningkat dalam kalangan penyokong orang nombor dua PKR Rafizi Ramli, di mana beliau dianggap mengintai jawatan itu jika Pakatan Harapan (PH) berkuasa.
Namun sebaliknya bagi Umno, talian hayat yang diperolehinya ketika bersetuju untuk menyertai kerajaan gabungan dipimpin PH bakal berakhir jika Anwar memutuskan portfolio kewangan tidak akan diberikan kepada mana-mana 28 ahli Parlimennya.
"Sekarang, setelah mengabaikan ketetapan 'No Anwar No DAP', paling kurang perkara yang boleh dilakukan Umno untuk menyelamatkan kredibiliti yang ada dalam kalangan ahlinya ialah menjadi pemain utama dalam pentadbiran kerajaan.
"Di Malaysia, kerusi itu sama ada perdana menteri atau menteri kewangan," kata seorang ahli Parlimen Umno kepada MalaysiaNow.
Beliau mungkin merujuk kepada ucapan Timbalan Presiden Umno Mohamad Hasan pada perhimpunan agung parti itu pada Mac tahun lalu, di mana beliau menegaskan parti Melayu tersebut mesti berada di kerusi pemandu dalam sebarang kerjasama politik pada masa hadapan.
“ Yang penting, mana-mana pihak yang mahu bekerjasama dengan kita, mesti meyakini kemampuan Umno, untuk menjadi pengemudi induk. Bukan pemain kedua, yang sekadar dikutip, untuk memenuhi kuota, atau bilangan kerusi yang diperlukan," kata Mohamad yang antara lain memutuskan ia tidak akan membuat sebarang kerjasama dengan Anwar atau DAP, parti yang kini mempunyai bilangan kerusi terbesar dalam PH.
"Tidak ada mana-mana pihak ataupun individu, yang boleh memberitahu, atau mengarahkan Umno, tentang bagaimana dan dengan siapa, kita harus berunding untuk membentuk sebuah kerajaan.,"
Mohamad, atau lebih dikenali sebagai Tok Mat, dilihat sebagai antara pesaing utama bagi memegang portfolio kewangan, selain ahli Parlimen Titiwangsa yang menang baru-baru ini, Johari Abdul Ghani.
Tok Mat juga dikatakan antara pilihan dalam Umno bagi menggantikan Tengku Zafrul Aziz pada 2021, berikutan perunduran perdana menteri Muhyiddin Yassin selepas sekumpulan pemimpin Umno yang menarik sokongan terhadapanya dan akhirnya digantikan pemimpin Umno Ismail Sabri Yaakob sebagai perdana menteri.
Bagaimanapun, Zafrul dikekalkan sebagai menteri kewangan ketika itu.
Tok Mat dan Johari, adalah bekas tokoh korporat dan bekas menteri kewangan kedua di bawah kerajaan Najib Razak, masing-masing mempunyai pengalaman kewangan dan korporat sejak beberapa dekad, jauh terkehadapan berbanding Rafizi, 45, yang hanya merupakan bekas akauntan di Petronas.

Malahan, sebelum pilihan raya baru-baru ini juga, pengkritik sudah mula membandingkan Rafizi dengan Johari, di mana petikan daripada perbincangan panel TV3 mengenai Bajet 2023 yang tular menunjukkan Johari lebih fasih dalam soal kewangan dan ekonomi.
Rakaman tular itu menunjukkan Johari memberi penjelasan mendalam ketika ditanya mengenai kemerosotan nilai ringgit, berbanding Rafizi, di mana pengkritiknya berkata beliau mengelak menjawab soalan itu selepas membuat kenyataan ia adalah sesuatu yang menteri kewangan tidak akan boleh jawab.
Sejak awal 90-an, portfolio kewangan dilihat sebagai batu loncatan terakhir untuk menjadi perdana menteri.
Pada 1991, perdana menteri ketika itu Dr Mahathir Mohamad melantik Anwar sebagai menteri kewangan yang dilihat sebagai persediaan beliau untuk mengambil alih pentadbiran kerajaan, selepas berkhidmat lima tahun sebagai menteri pendidikan, satu lagi portfolio yang turut dilihat sebagai batu loncatan ke jawatan tertinggi itu.
Dua tahun kemudian, Anwar dinamakan sebagai timbalan perdana menteri, petanda paling jelas bahawa beliau adalah adalah bakal pengganti Mahathir.
Namun, peralihan kuasa itu tidak berlaku berikutan pemecatan Anwar pada 1998, selain penahanan dan sabitan kes liwat.
Sejak krisis ekonomi Asia lewat 90-an, menteri kewangan dilihat sebagai jawatan yang lebih berkuasa daripada timbalan perdana menteri.
"Malahan, tiada gunanya mendapat jawatan timbalan perdana menteri jika Umno tidak mengetuai kementerian kewangan," kata seorang ahli Parlimen Barisan Nasional.
“Sebuah kerajaan boleh berfungsi tanpa timbalan perdana menteri,” tambahnya.
Portfolio kewangan adalah salah satu daripada beberapa jawatan penting dalam struktur kerajaan Malaysia.
Namun selama enam dekad pentadbiran BN, jawatan itu diberikan kepada Umno.
Kuasa menteri kewangan termasuk penguasaannya terhadap sejumlah besar institusi penting kuasa ekonomi Melayu, serta syarikat-syarikat besar berkait kerajaan yang meraih banyak keuntungan.


PKPD di Seremban berkuat kuasa dari 9 hingga 22 Julai

Menteri Pertahanan Ismail Sabri Yaakob hari ini mengumumkan seluruh daerah Seremban diletakkan di bawah perintah kawalan pergerakan diperketatkan (PKPD) bermula 9 hingga 22 Julai 2021.Dalam sebuah kenyataan beliau berkata kementerian kesihatan (KKM) mendapati terdapat peningkatan kes di daerah itu dengan 5,504 kes aktif direkodkan setakat ini.“KKM juga mengesahkan penularan kes masih berlaku dengan kadar kebolehjangkitan yang tinggi di lokaliti ini sekali gus memerlukan kaedah pemutusan jangkitan dengan segera.“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan Perintah Kawalan Pergerakan Diperketatkan (PKPD) di seluruh daerah Seremban, Negeri Sembilan berkuat kuasa 9 Julai sehingga 22 Julai 2021,” katanya.Menurut Ismail, pelaksanaan PKPD ini adalah bagi mengawal pergerakan penduduk di kesemua mukim yang terlibat serta mengekang penularan Covid-19.Dalam pada itu, beberapa lokaliti di Sabah, Kelantan dan Johor turut diletakkan di bawah PKPD.Sabah: Kampung Sungai Imam (Tawau), Kampung Lembising dan Kampung Dumpil Keramat (Putatan), Kondominum One Borneo (Kota Kinabalu) Kampung Balibata (Beaufort) Kampung Pintasan (Kota Belud), Kampung Istimewa (Sandakan).Pahang: Kuarters Pekerja Malaysia-China MCKIP (Kuantan)Johor: Kawasan Perindustrian Indahpura, Kawasan Perindustrian SenaiKelantan: Taman Perumahan Kurnia Jaya dan Taman Pinggiran Golf (Kota Bharu).Dalam sebuah kenyataan lain susulan pelantikan beliau sebagai timbalan perdana menteri, Ismail mengucapkan terima kasih di atas kepercayaan yang diberikan perdana menteri kepada beliau.Beliau turut berterima kasih kepada Presiden Umno Ahmad Zahid Hamidi dan kepimpinan parti serta seluruh rakyat di atas sokongan yang diberikan kepada beliau.“Doa saya semoga kita semua tanpa mengira agama, bangsa dan fahaman politik dapat bersama-sama membawa Malaysia mencapai masa depan yang lebih cemerlang.”


DAP tolak kerjasama dengan Umno ketika wujud dakwaan pertemuan sulit dengan pemimpin parti Melayu itu

DAP hari ini mempersoalkan gesaan “gencatan politik” pemimpin Umno, dengan berkata mereka tidak pernah bekerjasama dengan parti Melayu itu untuk menumbangkan kerajaan Perikatan Nasional (PN).Setiausaha Organisasi DAP Anthony Loke Siew Fook berkata, partinya sentiasa komited dengan perjanjian yang ditandatangani bersama Pakatan Harapan (PH), dan sokongan terhadap presiden PKR itu hanya terkandung mengikut kerangka perjanjian itu.“Untuk rekod, tidak ada seorangpun pemimpin DAP pernah menyuarakan kesediaan untuk bekerjasama dengan Umno bagi membentuk kerajaan baru,” kata Loke dalam satu kenyataan, sehari selepas Zahid membuat “Pusingan U” menggesa ahli Umno untuk memperkukuhkan kerajaan PN.Minggu lepas, MalaysiaNow mendedahkan Zahid dan bekas perdana menteri Najib Razak, menulis surat secara sepihak kepada Istana Negara untuk menyatakan sokongan terhadap rancangan Anwar mengambil alih Putrajaya.Di dalam surat itu Zahid mendakwa “sejumlah ahli Parlimen Umno” akan menyokong Anwar menumbangkan Perdana Menteri Muhyiddin Yassin yang mengejutkan ramai ahli-ahli Umno dengan beberapa pemimpin membidas tindakan ahli Parlimen Bagan Datuk itu menyokong pihak luar.MalaysiaNow turut melaporkan Zahid menerima tekanan daripada pemimpin-pemimpin kanan Umno semalam, sehingga terpaksa mengeluarkan kenyataan “gencatan politik”.Spekulasi pertemuan sulitKenyataan Loke hari ini yang menolak sebarang kerjasama dengan Umno hadir selepas timbul spekulasi mengenai seorang pemimpin DAP menghadiri satu perjumpaan bersama Zahid dan seorang ahli Parlimen veteran Umno.Satu sumber Umno memberitahu MalaysiaNow pertemuan itu diadakan pada 16 Oktober lalu – tiga hari selepas pertemuan kurang 30 minit Anwar dengan Yang di Pertuan Agong dan diaturkan oleh Najib.MalaysiaNow sebelum ini menghubungi Loke mengenai spekulasi itu, namun pemimpin DAP itu enggan memberikan sebarang komen.Di dalam surat itu Zahid mendakwa “sejumlah ahli Parlimen Umno” akan menyokong Anwar menumbangkan Perdana Menteri Muhyiddin Yassin yang mengejutkan ramai ahli-ahli Umno dengan beberapa pemimpin membidas tindakan ahli Parlimen Bagan Datuk itu menyokong pihak luar.“Tiada pertemuan seperti itu, tiada apa yang nak dikomen,” kata bekas menteri pengangkutan itu.Seorang pembantu kepada Zahid turut menafikan dakwaan itu selepas dihubungi MalaysiaNow, senada seperti “ahli Parlimen veteran Umno,” mengenai perkara tersebut.Kenyataan Loke hari ini adalah yang kedua dalam minggu ini daripada seorang pemimpin kanan DAP menolak sebarang kerjasama dengan Umno.Kedua-dua kenyataan itu seolah-olah mengesahkan Anwar tidak pernah mempunyai “majoriti kukuh” seperti didakwanya, kerana majoriti itu perlu melibatkan 42 ahli Parlimen DAP dan 39 ahli Parlimen Umno.Walaupun mempunyai hubungan rapat dengan Anwar, DAP sebelum ini pernah menolak sebarang bentuk kerjasama dengan Umno terutama jika ia melibatkan Najib dan Zahid.Kedua-dua pemimpin kerajaan Barisan Nasional sehingga tahun 2018 itu berdepan 79 pertuduhan rasuah, dan menjadi sasaran dalam ceramah-ceramah DAP menjelang pilihan raya 2018.


Imigresen tahan 309 pekerja asing di tapak pembinaan Dengkil

Jabatan Imigresen menahan 309 pendatang tanpa izin daripada 715 yang diperiksa dalam operasi bersepadu di kawasan kediaman sebuah tapak pembinaan di sekitar Dengkil, awal pagi tadi.Pendatang tanpa izin yang ditahan terdiri daripada 280 lelaki dan 29 wanita melibatkan pecahan warganegara iaitu Indonesia (193), Bangladesh (102), lapan warga Myanmar, Vietnam (empat) dan dua warga India berusia lingkungan 20-an hingga 50-an.Ketua Pengarah Jabatan Imigresen Khairul Dzaimee Daud berkata pihaknya menerima maklumat daripada orang awam yang mendakwa tempat tinggal mereka dipercayai melanggar prosedur operasi standard (SOP) perintah kawalan pergerakan (PKP) yang dikuatkuasakan.Ekoran itu, beliau berkata pihaknya telah menyerbu kawasan itu dan mendapati ia tidak mematuhi SOP PKP seperti yang ditetapkan.“Saya tiba bersama pasukan operasi mendapati penempatan mereka begitu padat, kotor serta tidak mempunyai sistem saliran perparitan yang lengkap, selain mempunyai tempat untuk berkumpul dan makan secara beramai-ramai.“Selain itu, hasil temu bual saya bersama mereka juga, pendatang itu mengaku tinggal dalam secara beramai-ramai dalam satu bilik iaitu sekitar empat hingga tujuh orang,” katanya kepada pemberita di lokasi kejadian.Khairul Dzaimee berkata ini menunjukkan mereka ini bebas melakukan apa sahaja di dalam kawasan penempatan tapak pembinaan tanpa sebarang pematuhan SOP PKP.Beliau berkata ini adalah tujuan utama kementerian dalam negeri yang mengarahkan Jabatan Imigresen untuk membantu mengurangkan kes-kes positif wabak Covid-19 di tempat kerja warga asing.Mengulas mengenai bagaimana wanita warga Indonesia menyelinap masuk ke negara ini mengikuti pasangan mereka, Khairul Dzaimee menjelaskan bahawa suami mereka akan masuk terlebih dahulu bekerja di Malaysia kemudiannya diikuti oleh pasangan masing-masing.“Wanita warga Indonesia memasuki Malaysia dengan menggunakan pas lawatan sosial dan terus menetap di negara ini melebihi masa yang ditetapkan. Selain itu, mereka ini akan tinggal bersama suami mereka yang bekerja secara haram di negara ini.“Kesemua pendatang tanpa izin ini akan menjalani ujian saringan Covid-19 hari ini yang akan dilaksanakan oleh pegawai kesihatan Putrajaya dan Seremban,” katanya.Khairul Dzaimee berkata selepas ujian saringan dilaksanakan kesemua mereka akan ditempatkan di Depot Imigresen Semenyih untuk ditahan dan disiasat mengikut Seksyen 6(1)(c) Akta Imigresen 1959/63 dan Seksyen 15(1)(c) akta sama sebelum proses proses pengusiran ke negara masing-masing dibuat.Dalam operasi ini juga, Jabatan Imigresen turut memeriksa 10 warga Rohingya yang merupakan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).“Daripada 10 pemegang kad UNCHR, hanya dua daripada mereka ditahan kerana memiliki kad UNCHR palsu manakala yang lain dibebaskan,” katanya.Operasi bersepadu itu yang bermula pada 12.30 tengah malam dan berakhir 2.30 pagi tadi, disertai 189 anggota melibatkan pelbagai agensi penguatkuasaan antaranya Pasukan Gerakan Am, Jabatan Pendaftaran Negara, Jabatan Tenaga Kerja serta Angkatan Pertahanan Awam.


Kes harian Covid-19 Singapura meningkat lagi

Menteri kesihatan Singapura melaporkan 1,457 kes baru Covid-19 pada Rabu, tertinggi sejak April tahun lalu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Darurat dipertimbang selepas rayuan ‘beremosi’ pegawai atasan untuk kestablian politik ketika kematian Covid-19 meningkat

Darurat yang bakal menyaksikan penggantungan semua proses dan prosedur politik, sedang dipertimbangkan kerana dilihat sebagai satu-satunya jalan penyelesaian praktikal untuk membantu petugas kesihatan mencegah “malapetaka kesihatan” disebabkan Covid-19, yang menyaksikan jangkitan meningkat kepada 12,000 kes baru dan meragut 68 nyawa sejak tiga minggu kebelakangan ini.MalaysiaNow difahamkan, pakar undang-undang di Putrajaya sedang mengkaji pilihan yang terdapat dalam Perlembagaan Persekutuan, selepas berkali-kali dirayu pegawai kesihatan kanan dalam mesyuarat peringkat tertinggi minggu ini.Perkara ini akan menjadi agenda utama dalam mesyuarat khas Kabinet diadakan Perdana Menteri Muhyiddin Yassin hari ini.Ini berlaku selepas pegawai kesihatan kanan dikatakan “melahirkan kebimbangan tentang kemungkinan berlakunya pilihan raya ketika pandemik”, menurut sumber yang menghadiri mesyuarat peringkat tertinggi itu minggu ini bersama pelbagai agensi yang ditugaskan untuk memerangi Covid-19.“Kebimbangan utama mereka ialah belanjawan bulan depan, di mana sebarang langkah untuk menggagalkannya daripada diluluskan akan menyaksikan tiada pilihan lain dalam proses demokrasi selain pembubaran Parlimen.“Dan senario itu akan memburukkan lagi keadaan, kerana mereka memberikan amaran pilihan raya akan menyebabkan jangkitan Covid-19 menjadi tidak terkawal,” kata sumber itu kepada MalaysiaNow dengan syarat tidak dinamakan.Belanjawan yang akan dibentangkan pada 6 November mesti diluluskan dengan undi majoriti.Tetapi terdapat tanda-tanda ia boleh digagalkan jika sekumpulan kecil ahli Parlimen Umno yang mengikuti presidennya Ahmad Zahid Hamidi dan bekas perdana menteri Najib Razak bergabung dengan Presiden PKR Anwar Ibrahim mengundi menolak belanjawan.Mengikut konvensyen, kegagalan meluluskan belanjawan, sama ada disebabkan ahli Parlimen tidak mengundi atau mereka tidak hadir semasa pengundian di Dewan Rakyat, bermakna kerajaan sudah hilang majoriti.“Kebimbangan utama mereka ialah belanjawan bulan depan, di mana sebarang langkah untuk menggagalkannya daripada diluluskan akan menyaksikan tiada pilihan lain dalam proses demokrasi selain pembubaran Parlimen.“Tetapi dengan gabungan pembangkang dengan jelas tidak mempunyai majoriti seperti yang boleh dilihat dalam episod terbaru melibatkan Anwar, perdana menteri tidak boleh digantikan dan pilihan raya tergempar tidak dapat dielakkan,” kata sumber peringkat tertinggi yang terlibat dalam menyelaraskan antara beberapa agensi dalam perang melawan Covid-19 kepada MalaysiaNow.Tidak mempunyai majoriti yang jelas bermakna Muhyiddin perlu menasihatkan Agong untuk membubarkan Parlimen bagi memberi laluan kepada pilihan raya diadakan.“Tetapi ia membahayakan kesihatan awam. Nasib baik terdapat peruntukan Perlembagaan untuk mengelakkan ini daripada berlaku dan menyelamatkan nyawa,” tambah sumber itu.Pilihan raya musim pandemikPakar sebelum ini membantah pilihan raya umum ketika gelombang baru Covid-19 meningkat.Ini termasuk bekas pengerusi Suruhanjaya Pilihan Raya Abdul Rashid Abdul Rahman yang memberikan amaran sekiranya pilihan raya diadakan sekarang, ia akan menyebabkan “bencana kesihatan nasional.”Rashid berkata pihak berkuasa tidak dapat mengawal peningkatan jangkitan Covid-19 selepas Pilihan Raya Negeri (PRN) Sabah bulan lepas.Kluster mahkamah ancam kluster pilihan rayaJangan adakan PRU sekarang, rayuan bekas bos SPRAgong ada kuasa isytihar darurat perangi Covid-19“PRN Sabah membuktikan kerana pihak berkuasa tidak mempunyai kapasiti untuk kawal dan semak, mengambil kira jumlah aktiviti kempen di seluruh negara. Rayuan saya, jangan adakan pilihan raya sekarang,” katanya kepada MalaysiaNow.Difahamkan, dalam beberapa mesyuarat peringkat tertinggi minggu ini menyaksikan pegawai kanan kerajaan “merayu secara beremosi” kepada pemimpin kerajaan untuk menstabilkan keadaan politik.Rayuan ini tetap diteruskan walaupun presiden Umno, Zahid sudah membuat “pusingan U” menggesa ahli partinya menyokong kerajaan Perikatan Nasional (PN).Zahid dan sekumpulan ahli Parlimen Umno sebelum ini memberikan isyarat mereka boleh menarik diri daripada kerajaan PN, yang boleh meranapkan majoriti tipis Muhyiddin.Minggu lalu, MalaysiaNow mendedahkan Zahid menyokong Anwar dalam usahanya untuk menawan Putrajaya, rancangan yang sudah gagal selepas presiden PKR itu tidak berjaya membuktikan sokongan majoritinya ketika mengadap Agong pada 13 Oktober.Akan tetapi menjelang pembentangan belanjawan, terdapat kebimbangan jika sejumlah ahli Parlimen berubah fikiran dan kerajaan tumbang sehingga menyebabkan pilihan raya musim pandemik terpaksa diadakan.Urusan harian tetap dibenarkan jika keadaan darurat diisytiharkan, kata peguam Haniff Khatri Abdulla. Gambar: Bernama‘Darurat tetapi hidup seperti biasa’Pakar sudah mempertimbangkan beberapa peruntukan Perlembagaan untuk mengelakkan pilihan raya.“Ini termasuk Pejabat Peguam Negara yang dilihat sepakat bahawa tiada jalan lain melainkan darurat untuk memastikan kestabilan politik,” kata sumber peringkat tertinggi kepada MalaysiaNow.Kuasa untuk mengisytiharkan darurat adalah di tangan Agong berdasarkan Perkara 40 dan 150 dalam Perlembagaan Persekutuan.MalaysiaNow sebelum ini melaporkan peguam kanan Haniff Khatri Abdulla sebagai berkata darurat politik atau kesihatan tidak mewajibkan pentadbiran tentera untuk mengambil alih tadbir urus negara seperti Majlis Gerakan Negara (Mageran) yang menjadi badan pentadbir negara pada tahun 1969 selepas tragedi 13 Mei.Katanya, darurat masih membenarkan sektor perniagaan untuk terus beroperasi dan kehidupan seharian berterusan, tanpa kelihatan tentera di tepi jalan seperti ketika dilaksanakan 50 tahun dahulu.“Kalau naratif sampai dan difahami rakyat, mereka akan tahu, ini (darurat) untuk memperbaiki kemelut politik dan kesihatan.”Katanya, dalam situasi terdapatnya kemelut politik dan penularan Covid-19 tidak terkawal, Agong boleh mengisytiharkan darurat politik dan kesihatan secara serentak.


PN umum Mas Ermieyati sebagai calon ketua menteri

Perikatan Nasional (PN) hari ini mengumumkan calon bagi kerusi Dewan Undangan Negeri (DUN) Tanjung Bidara Mas Ermieyati Samsudin sebagai calon ketua menteri sekiranya berjaya memenangi Pilihan Raya Negeri (PRN) Melaka.Pencalonan Mas Ermieyati diumumkan Pengerusi PN, Muhyiddin Yassin menerusi sidang media di ibu pejabat Perikatan Nasional di Kuala Lumpur hari ini.“Jadi keputusan yang telah dicapai untuk namakan Mas Ermieyati Samsudin sebagai calon ketua menteri daripada Perikatan Nasional,” katanya.Sekiranya PN memenangi Pilihan Raya Negeri (PRN) Melaka Ke-15 pada 20 November ini, pencalonan itu bakal melakar sejarah apabila ia menjadi gabungan pertama yang melantik ketua menteri wanita pertama di Malaysia.Mas Ermieyati yang berdepan dengan pertembungan tiga penjuru melawan Ab Rauf Yusoh dari Barisan Nasional (BN) dan Zainal Hassan dari Pakatan Harapan (PH) bagi kerusi DUN Tanjung Bidara merupakan ahli Parlimen Masjid Tanah selama dua penggal.Beliau pada ketika ini memegang jawatan timbalan menteri di Jabatan Perdana Menteri.PN bertanding di semua 28 kerusi DUN Melaka pada PRN kali ini.


Sesi persekolahan murid prasekolah, Tahun 1,2 bermula hari ini

Segala persiapan telah diatur bagi menyambut kehadiran murid prasekolah, Tahun Satu dan Tahun Dua di sekolah rendah seluruh negara hari ini, selepas ditutup berikutan pandemik Covid-19.Bagi murid yang belum mempunyai pakaian seragam, kementerian pendidikan (KPM) membenarkan mereka memakai pakaian biasa ke sekolah dan kebenaran tersebut diberikan sehingga 26 Mac ini (apabila cuti penggal pertama bermula).Pembukaan semula sesi persekolahan secara bersemuka selepas ia ditutup di seluruh negara mulai 9 November tahun lepas, juga menyaksikan murid dan guru menyesuaikan diri dengan norma baharu serta prosedur operasi standard (SOP).Tidak mengambil mudah aspek SOP, KPM mengedarkan Garis Panduan Pengurusan Pembukaan Semula dan Model Pengawalan Keberadaan Murid di Pintu Pagar Sekolah untuk semua sekolah di seluruh negara.Ia mengandungi panduan pengurusan dalam pelbagai aspek merangkumi bermula murid sampai ke pintu pagar sekolah, ketika murid berada di sekolah dan SOP ketika pulang ke rumah.Selain sekolah rendah, Kolej Vokasional juga dibuka hari ini.Bagi murid Tahun Tiga hingga Tahun Enam mereka akan memulakan sesi persekolahan pada 8 Mac manakala sekolah menengah akan bermula pada 4 April (di Johor, Kedah, Kelantan dan Terengganu) dan pada 5 April bagi negeri-negeri lain.Sekolah antarabangsa dan institusi pendidikan swasta akan dibuka semula pada 8 Mac.Bagaimanapun, sesi persekolahan secara bersemuka di daerah Kuching, Samarahan, Julau, Meradong, Sibu, Kapit, Bintulu, Subis dan Miri di Sarawak ditangguhkan sehingga 14 Mac disebabkan situasi semasa Covid-19 di kawasan itu.Walaupun keadaan pandemik Covid-19 masih belum reda di Malaysia dan terdapat juga beberapa negeri yang masih di bawah pelaksanaan Perintah Kawalan Pergerakan (PKP), pembukaan semula sekolah dilihat perlu bagi mengimbangi keperluan akses pendidikan dalam persekitaran yang selamat bagi memastikan pelajar tidak jauh ketinggalan dalam pembelajaran.


Kekal bersama kerajaan, 31 ahli Parlimen BN ketepi desakan Zahid

31 ahli Parlimen Barisan Nasional (BN) hari ini mengenepikan pengerusi gabungan politik itu, Ahmad Zahid Hamidi, walaupun mereka diminta untuk menyatakan sama ada akan akur untuk menarik semula sokongan kepada kerajaan ketika ini.“Objektif parti ialah berkhidmat kepada rakyat. Kita akan terus kekal bersama kerajaan sehingga keabsahan ditentukan dalam Parlimen,” kata mereka pada sidang media yang dihadiri oleh 20 orang ahli Parlimen yang dipimpin Timbalan Perdana Menteri Ismail Sabri Yaakob.Kumpulan itu mempersoalkan desakan berterusan dari Zahid agar mereka keluar daripada kerajaan selain dakwaan lebih banyak akuan bersumpah (SD) yang menarik semula sokongan terhadap Perdana Menteri Muhyiddin Yassin diserahkan kepada Yang di-Pertuan Agong.Pada sidang media hari ini, antara ahli Parlimen Umno yang hadir ialah Annuar Musa, Nazri Aziz, Shahidan Kassim, Ismail Mohd Said, Mohd Shahar Abdullah, Mahdzir Khalid dan turut disertai M Saravanan dan Wee Ka Siong.10 lagi ahli Parlimen termasuk beberapa menteri, Dr Adham Baba, Hishammuddin Hussein, Khairy Jamaluddin dan Reezal Merican Naina Merican dilihat tidak hadir hari ini namun menyatakan sokongan mereka bersama kumpulan tersebut.Senarai nama dan tandatangan ahli Parlimen Barisan Nasional yang menolak bersama Presiden Umno Ahmad Zahid Hamidi berhubung sokongan terhadap Perikatan Nasional.Ismail berkata gesaan Zahid tersebut adalah keputusan Majlis Kerja Tertinggi Umno, dan ia tidak tertakluk kepada ahli Parlimen Umno yang mewakili Barisan Nasional (BN).Beliau berkata 31 ahli Parlimen juga turut menyatakan maklum dengan sesi mengadap Yang di-Pertuan Agong oleh perdana menteri di mana Sultan Abdullah Sultan Ahmad Shah bersetuju usul undi percaya dibentangkan dalam sesi Dewan Rakyat pada bulan depan.“Pendirian kami ialah menjunjung kasih dan menjunjung titah baginda iaitu supaya kerajaan hari ini meneruskan pentabdirannya dan akan mententukan keabsahan di Parlimen.“Ini jelas bahawa pihak istana tidak akan menerima akuan sumpah atau surat sokongan. Jadi jelas bahawa walaupun kenyataan daripada presiden Umno menyatakan beliau akan menghantar nama lagi, ini bertentangan dengan keputusan baginda,” kata Ismail pada sidang media di Kuala Lumpur hari ini.Beliau juga mendesak Zahid selaku pengerusi BN untuk berjumpa dengan ahli-ahli Parlimen gabungan itu supaya menjelaskan hasratnya.Dalam pada itu, mengulas mengenai kenyataan Zahid bahawa beliau bakal berdepan dengan tindakan disiplin kerana menyokong perdana menteri, Muhyiddin Yassin, ahli Parlimen Bera itu berkata dia akan menunggu surat tersebut.Terdahulu, Zahid berkata beliau akan menghantar lebih banyak SD kepada baginda sebagai bukti PN hilang majoriti.Awal pagi tadi, MalaysiaNow turut melaporkan ahli Parlimen Bagan Datuk memberi kata dua kepada Menteri Pendidikan Tinggi Noraini Ahmad untuk meletakkan jawatan atau dipecat daripada parti.Selain menteri, ahli-ahli lembaga syarikat berkaitan kerajaan (GLC) daripada Umno turut mendapat desakan serupa dalam usaha memisahkan parti itu daripada pentadbiran kerajaan PN pimpinan Muhyiddin ketika ini.


Mas Ermieyati tak pernah luntur semangat walau dilabel ‘pengkhianat’

Walaupun dilabel “pengkhianat”, ia tidak pernah melunturkan semangat Ahli Parlimen Masjid Tanah Mas Ermieyati Samsudin untuk terus menabur khidmat di kawasannya.Malah, beliau bertekad meneruskan tugas diamanahkan parti untuk menyumbang satu kerusi kepada Perikatan Nasional (PN) meskipun persepsi negatif terhadapnya itu sudah bertapak sejak tiga tahun lepas.“Sentimen pengkhianat ini sejak dahulu lagi, bukan hanya sekarang. Apapun label atau gelaran yang diberikan kepada saya sejak tiga tahun lepas, saya tetap memberikan khidmat saya untuk Masjid Tanah, saya tetap turun berjumpa masyarakat, saya tidak pernah abaikan mereka.“Saya tetap memberikan bantuan sekiranya diperlukan walaupun hanya sehelai kertas surat sokongan, saya dah cuba yang terbaik,” katanya kepada Bernama.Meyakini tanggungjawabnya kepada rakyat telah dilaksanakan sebaik mungkin, Mas Ermieyati menyerahkan nasibnya kali ini kepada pengundi di Dewan Undangan Negeri (DUN) Tanjung Bidara untuk menilai rekod prestasi dan hasil kerjanya selama ini.Beliau juga tidak pernah peduli dengan label yang dilemparkan, malah lebih suka berdiam diri daripada menjawab tohmahan selain terus komited melaksanakan tugas yang diamanahkan.“Tapi kalau ada pemimpin tertentu melabelkan saya pengkhianat, terserah kepada rakyat untuk menilainya, mereka telah matang dan bijaksana.“Adakah cukup dengan label gelaran pengkhianat itu untuk menidakkan perkhidmatan saya ataupun komitmen saya terhadap warga Tanjung Bidara?,” katanya.Mas Ermieyati mewakili Parti Pribumi Bersatu Malaysia (Bersatu) untuk memberi saingan tiga penjuru di DUN Tanjung Bidara pada Pilihan Raya Negeri (PRN) Melaka yang dijadual pada 20 November ini.Bekas peguam syariah yang juga naib Srikandi Bersatu itu akan menentang calon “heavyweight” dari Barisan Nasional, Ab Rauf Yusoh dan calon Pakatan Harapan, Zainal Hassan.Ditanya sama ada beliau akan meletakkan jawatan sebagai timbalan menteri di Jabatan Perdana Menteri (JPM) jika menang kerusi itu, Mas Ermieyati berkata beliau masih mampu membahagikan tugas bagi menunaikan tanggungjawab sebagai timbalan menteri dan ahli DUN.“Tiada peraturan yang memerlukan saya meletak jawatan sebagai timbalan menteri, setiap manusia diberi 24 jam, ia tentang bagaimana kita mengurus masa dan tanggungjawab yang diberikan kepada kita.“Kalau dah diberi tanggunjawab tapi tak nampak batang hidung pun tak guna juga, kalau saya dipilih sebagai wakil rakyat Tanjung Bidara, saya tahu bagaimana nak bahagikan tugas, ketika ini saya masih ada masa untuk berada di kawasan tiga empat kali seminggu,” katanya.Mas Ermieyati, 45, yang juga ketua Bersatu Masjid Tanah sebelum ini merupakan ketua Puteri Umno sebelum keluar daripada parti itu pada Julai 2018, dua bulan selepas Pilihan Raya Umum Ke-14 (PRU-14) dan disahkan menjadi ahli Bersatu pada Disember 2018.


Polis tahan 11 remaja disyaki terlibat kes buli di asrama

Polis menahan 11 remaja berusia 13 hingga 16 tahun bagi membantu siasatan berhubung satu kes buli membabitkan tiga mangsa iaitu pelajar asrama sebuah sekolah harian di Chukai, Terengganu pada Khamis lepas.
Ketua Polis Kemaman Hanyan Ramlan berkata pihaknya menerima tiga laporan daripada pelajar lelaki berusia 13 hingga 15 tahun itu, yang mendakwa mereka dipukul oleh beberapa pelajar senior di asrama sehingga cedera.
Susulan laporan itu, beliau berkata pihaknya telah menahan 11 remaja terbabit di asrama sekolah dan rumah masing-masing di sekitar Kemaman hari ini untuk siasatan lanjut.
"Mangsa mendakwa dipukul kerana suspek berang dengan tindakan mereka melaporkan kepada guru perbuatan suspek yang menghisap vape di asrama.
"Akibat kejadian itu, mangsa pertama pecah gegendang telinga kanan, manakala mangsa kedua dan ketiga mengalami lebam di beberapa bahagian badan," katanya kepada pemberita hari ini.
Hanyan berkata 11 remaja tersebut direman empat hari dan kes disiasat mengikut Seksyen 147 Kanun Keseksaan kerana merusuh dan Seksyen 235 Kanun Keseksaan kerana menyebabkan kecederaan parah.
Beliau juga menasihatkan supaya pihak pengurusan sekolah lebih peka dan mengambil tindakan segera jika terdapat aduan daripada pelajar mengenai kes buli yang boleh membawa kepada kejadian lebih buruk.


Dakwaan kes buli di kem tentera tarik perhatian menteri

Menteri Kanan (Pertahanan) Hishammuddin Hussein memohon individu dipercayai seorang anggota tentera yang didakwa dibuli dalam kem untuk membuat aduan secara peribadi kepadanya.Dakwaan individu dipercayai abang kepada mangsa dalam bentuk tangkap layar sebuah mesej itu mendapat perhatian Hishammuddin selepas ia tular di media sosial.“Mohon individu disebalik mesej ini utk DM butiran lebih terperinci terus kepada saya/hubungi pejabat saya segera.“Jangan risau, identiti anda akan dirahsiakan,” katanya dalam sebuah ciapan Twitter.Tangkap layar tersebut mendakwa seorang penghuni kem tentera dipukul setiap hari dan diugut menyerahkan wang selain dipaksa membeli barang untuk penghuni senior.Ia juga mengatakan perkara tersebut telah dilaporkan kepada pihak atasan kem namun hanya diberi hukuman ringan. Pihak polis juga turut mengarahkan untuk aduan dibuat kepada pihak kem selepas perkara itu dilaporkan.Menurut Hishammuddin, timbalan menterinya diarahkan untuk meneliti perkara itu bagi mengesahkannya sekali gus tindakan akan diambil.“Jika sahih, tindakan tegas akan diambil,” katanya.Kes buli atau dera dalam kalangan anggota badan keselamatan negara pernah menggemparkan negara sebelum ini menerusi kes kematian Zulfarhan Osman Zulkarnain yang merupakan pegawai kadet laut di Universiti Pertahanan Nasional Malaysia.Mangsa terkorban selepas dibelasah dan ditekap dengan seterika wap ekoran dituduh mencuri sebuah komputer riba seorang kadet lain.Pada 3 November, Mahkamah Tinggi memutuskan hukuman penjara 18 tahun terhadap enam penuntut UPNM selepas didapati bersalah atas pertuduhan menyebabkan kematian tanpa niat Zulfarhan.


Aktivis gesa menteri campur tangan berhubung hukuman mati warga autistik Malaysia menjelang Deepavali

Seorang aktivis merayu Menteri Luar Saifuddin Abdullah supaya turut campur tangan dalam isu pelaksanaan hukuman mati seorang warga Malaysia cacat mental di Singapura, susulan pelantikan Malaysia sebagai anggota Majlis Hak Asasi Manusia Pertubuhan Bangsa-Bangsa Bersatu (UNHRC) baru-baru ini.Presiden NGO Sebaran Kasih Angelia Pranthaman berkata bukan sahaja hukuman tersebut tidak berperikemanusiaan malahan menjatuhkan hukum mati terhadap seorang yang kurang upaya dari segi intelek adalah “sangat kejam” menjelang musim perayaan Deepavali pada 4 November depan.Beliau juga mengecam sistem penjara “kuno” yang masih mengekalkan hukuman mati.“Sebaran Kasih memohon campur tangan menteri dan kerajaan untuk menghalang hukuman mati Nagaenthran a/l K Dharmalingam. Sekurang-kurangnya, hukuman dan keputusan itu mesti dinilai semula, dengan mempertimbangkan keadaan mentalnya,” katanya.Nagaenthran disabitkan pertuduhan mengimport 42.72g diamorphine secara haram pada 2011.Dia dijatuhi hukuman mati di bawah Akta Penyalahgunaan Dadah Singapura.Pada Khamis, kumpulan hak asasi Lawyers for Liberty (LFL) mendedahkan ibu Nagaenthran dimaklumkan melalui sepucuk surat daripada Perkhidmatan Penjara Singapura bertarikh 26 Oktober bahawa anaknya akan menjalani hukuman mati pada 10 November depan.Menurut LFL, Nagaenthran mengalami kecacatan mental dan memiliki IQ sebanyak 69, keadaan mentalnya turut didiagnosis dan disahkan pakar psikiatri bertauliah berpangkalan di Singapura.Presiden NGO Sebaran Kasih Angelia Pranthaman aktif berkempen supaya hukuman mati dimansuhkan.Angelia yang juga merupakan adik kepada banduan bilik akhir di penjara Changi Singapura kerana kesalahan mengedar 51.84g diamorphine, berkata wakil Malaysia yang dilantik menduduki kerusi persidangan Pertubuhan Bangsa-Bangsa Bersatu baru-baru ini juga turut menyebut keutamaan mesti diberikan kepada golongan rentan.“Sudah tiba masanya Malaysia mula mengotakan apa yang dicanangnya,” kata Angelia.“Kami menggesa menteri luar untuk campur tangan dan merayu supaya pelaksanaan hukuman ini dihentikan sekali gus mengubah hukuman mati terhadap Nagaenthran kepada hukuman penjara seumur hidup.”Angelia berkata ketika abangnya, Pannir Selvam diberi tarikh hukuman mati, mendiang Liew Vui Keong yang merupakan menteri undang-undang ketika itu tampil membantu keluarganya.“Beliau bahkan berusaha keras untuk berbincang dengan rakan sejawatnya di Singapura dan menghubungi menteri undang-undang Singapura, dengan sokongan pihak berkuasa tertinggi Malaysia lain melakukan sesuatu mengenainya.“Saifuddin Abdullah kini bekerja bagi pihak Putrajaya untuk cuba meyakinkan kerajaan Singapura untuk menyelamatkan nyawa Pannir.“Bolehkah kita minta kerajaan kita sekarang ini untuk tingkatkan usaha bagi merayu supaya Singapura berikan peluang supaya Nagaenthran dapat terus hidup?”Angelia turut menggesa kerajaan memainkan peranan aktif dalam menjaga rakyatnya, termasuk mereka yang dihukum mati di luar negara, mengatakan Malaysia mesti mengingati nilai-nilai yang dipercayainya dan mengutamakan kehidupan rakyat walau dalam apa juga keadaan.“Bagi tujuan itu, kita perlu mencari cara bagaimana kita boleh membantu semua banduan warga Malaysia yang dijatuhi hukuman mati sama ada di sini atau di luar negara, sehingga akhirnya hukuman mati dapat dimansuhkan dalam negara kita.”


Menengok anak bulan

Bila bulan Ramadan bermula, penganut agama Islam akan berpuasa.
Bila bulan Syawal bermula, tanda kita berhari raya.
Bila dua detik ini sampai, kita akan mula sibuk membincangkan bila anak bulan akan ditengok.
Menengok anak bulan ini sudah menjadi sebahagian daripada budaya kita.
Anak bulan muncul menandakan bulan bertukar. Dari bulan Ramadan masuk ke bulan Syawal.
Menengok anak bulan ini mengembalikan ke zaman aku mula dididik oleh alam sekeliling untuk belajar menghayati Islam Budaya.
Hari ini aku menjadi penganut Islam Budaya yang tegar.
Menengok anak bulan ini menjadi ciri-ciri Islam Budaya.
Budaya yang aku maksudkan ini budaya Melayu bukan budaya Arab.
Islam Budaya ialah Islam Budaya Melayu bukan Islam Budaya Arab.
Zaman aku membesar tidak adalah hari yang paling dinanti-nantikan melainkan Hari Raya.
Ini adalah hari pesta-pestaan yang ditunggu dengan sabar.
Bila akan sampai masa untuk berpesta ini semuanya bermula daripada melihat anak bulan.
Ketika membesar aku tidak faham pun bagaimana cara melihat anak bulan itu.
Malah hingga ke hari ini aku masih lagi bebal dalam hal ini.
Arwah emak aku seorang guru pernah bersurah bagaimana akan ada Pak Lebai dan Pak Haji akan pergi ke Teluk Kemang, Port Dickson untuk meneropong anak bulan.
Dikatakan cahaya anak bulan ini akan melintas beberapa saat dalam bayangan air laut.
Jika terlihat maka puasa akan bermula hari esoknya.
Ini ilmu pengetahuan yang aku terima ketika aku membesar.
Untuk aku melihat, menanti atau menunggu apakah anak bulan akan muncul menjadikan aku penuh “suspends” dengan debaran.
Hati berdebar menunggu bukan kerana aku hendak berpuasa. Tidak.
Aku menunggu berita anak bulan dan bila mula berpuasa kerana ini menjadi tarikh permulaan sebulan yang penuh dengan makanan yang enak.
Bulan puasa bulan di mana orang dewasa berlapar pada siang hari dan satu keluarga menjamu selera bila matahari terbenam.
Segala jenis kuih muih akan muncul. Segala lepat dan pengat akan dihidangkan.
“Janda Pulang” dan “Puteri Mandi” akan hadir kembali. Kuih kelepong gula kabung menjadi tarikan.
Di rumah aku gulai ikan sawah akan menjadi hidangan istimewa.
Paling istimewa jika gulai umbut kelapa atau umbut bayas datang menjelma, Hakikatnya sebulan Ramadan adalah sebulan kami kanak-kanak akan berpesta.
Puasa?
Aku tidak berpuasa di zaman kanak-kanak.
Di zaman itu ada  pantun seloka untuk kanak-kanak menyambut bulan puasa.
Setiap kali ditanya oleh orang dewasa apakah aku berpuasa maka jawapan:
Puasa mesti puasa,Puasa yang yuk,Pagi pagi buka periuk.
Aku masih ingat lagi ketika aku membesar di Kampung Tengkek kami tiada jam dan radio.
Aku menunggu hari petang. Menunggu matahari turun untuk berbuka puasa.
Di kampung tanda berbuka puasa bila bunyi beduk di masjid kedengaran dipukul.
Untuk kampung aku kami mendengar beduk dari Masjid Majau.
Beduk masjid ini macam rebana.
Kayu balak yang telah dikelompongkan isi dalamnya dan ditutup dengan kulit lembut.
Bila diketuk bunyinya bergenang ke seluruh kampung.
“Wan dah boleh berbuka atau belum?”
Aku melaung bertanya kepada Wan Rahmah yang amalan agamanya tidak pernah tinggal.
“Tengok bulu roma, kalau tak nampak baru boleh berbuka.” Wan Rahmah aku memberi fatwa.
Bila aku melihat bulu roma di lengan aku, matahari dah condong tapi belum gelap.
Aku masih dapat melihat bulu roma di lengan aku.
Untuk mempercepatkan waktu berbuka aku berlari ke bawah pokok nangka untuk melihat bulu roma.
“Wan, dah tak nampak bulu roma.” Aku cuba membuat konspirasi agar dapat berbuka awal.
“Duduk bawah pokok tak achi.” Wan Rahmah aku berfatwa lagi.
Bila keluarga kami berpindah ke Kuala Klawang, Jelebu suasana berubah.
Dari orang kampung kini kami menjadi orang pekan.
Tetapi melihat anak bulan masih sesuatu yang akan aku beri perhatian rapi.
Di Kuala Klawang kami duduk di pinggir pekan.
Daerah Jelebu ada Datuk Undang sebagai kepala adat. Di hadapan balai undang ini ada meriam.
Jadi untuk mengumumkan bila masa berbuka, meriam Datuk Undang akan berbunyi.
Ini hanya adat Jelebu kerana tidak mungkin seluruh Jelebu akan dapat mendengar bunyi meriam Datuk Undang.
Tapi untuk aku ini adalah ciri Islam Budaya.
Budaya adat istiadat Melayu yang berjumpa dengan agama Arab untuk melahirkan Islam Budaya.
Pernah satu tahun di Kuala Klawang ketika itu aku masih belum masuk ke sekolah.
Petang Khamis itu aku difahamkan Pak Haji dan Pak Lebai akan meneropong anak bulan di Teluk Kemang.
Untuk menyeramkan cerita pada petang itu, langit mendung dan hujan renyai mula turun.
Aku memandang ke langit dan melihat awan yang makin gelap.
Bayangkan betapa kecewanya hati aku.
Melihat cuaca di Jelebu aku merasa cuaca yang sama juga terjadi di Teluk Kemang.
Ketika kami berbuka aku terus memasang telinga untuk mendengar Warta Berita dari Radio Malaya.
Aku nak tahu Hari Raya jatuh pada hari Jumaat atau hari Sabtu.
“Pemegang Mohor Besar Raja-Raja Melayu, mengumumkan anak bulan tidak kelihatan di Teluk Kemang.
“Maka hari raya jatuh pada hari Sabtu.” Juruhebah membacakan berita yang aku tunggu-tunggu.
“Port Dickson hujan, sini hujan tu pasal bulan tak nampak.” Kata-kata aku yang tidak berasakan ilmu cuaca.
Waktu bersahur juga menarik.
Bersahur berpandukan kokok ayam jantan.
Bila Subuh nak sampai lepas tengah malam dinihari ayam di kampung akan berkokok.
Kokok ayam juga menjadi penanda waktu bila akan tamatnya waktu bersahur.
Awas! Walaupun zaman berubah sudah ada radio dan jam tangan tapi bila hari nak raya, ini masih menjadi kontroversi.
Melihat anak bulan ini masih menjadi agenda utama setiap tahun.
Aku ingat lagi ada satu kali aku dengar bagaimana Perak beraya hari Jumaat manakala Negeri Sembilan beraya hari Sabtu.
Pernah juga aku terdengar bagaimana orang Tampin beraya sehari lebih awal daripada Orang Jelebu.
Apa yang aku difahamkan perselisihan ini berlaku kerana ada yang mengikut kiraan matahari dan bulan mengikut Ilmu Falak. Untuk aku pengamal Islam Budaya, aku setia mengikut Penyimpan Mohor Besar Raja-Raja Melayu.
Sekarang di zaman internet  masih ada lagi kontroversi tentang bila tarikh hari raya.
Kalau dulu yang aku dengar hanya Perak raya awal daripada Negeri Sembilan.
Kali ini melalui internet, aku juga boleh membaca  tahun lalu Indonesia dan Arab Saudi beraya lebih awal daripada kita di Malaysia.
Internet sudah memungkinkan kita mengetahui apa yang sedang berlaku ratusan ribu batu dari kampung kita.
Teknologi dan modeniti juga mengubah dan menambah ciri-ciri baru Islam Budaya.
Di Jelebu tidak perlu lagi meriam Datuk Undang.
Azan masjid berkumandang menandakan bila masuk waktu berbuka puasa.
Saat dan waktu dijaga oleh arloji dalam poket sendiri.
Telefon bimbit akan memberikan waktu yang tepat.
Teknologi membolehkan kita mengetahui jam berapa kita wajib berhenti makan sesudah bersahur.
Teknologi juga memberikan kita peluang untuk melihat bagaimana warga di Beirut atau di Karachi berbuka puasa.
Budaya berpuasa dan beraya juga ada penambahan.
Dari budaya “angpau Cina” bersampul merah kita alihkan dengan duit raya bersampul hijau.
Ini penambahan ciri Islam Budaya yang tidak ada dalam al-Quran atau hadis. Ini budaya Melayu-Islam.
Dulu tidak ada Bazar Ramadan, tidak ada Bufet Berbuka di hotel.
Kini ciri dan pola budaya berpuasa kita menjadi lebih kosmopolitan.
Kuasa pasaran memunculkan ciri budaya baru.
Hari ini mungkin amat susah untuk ditemui gulai umbut bayas atau Janda Pulang, tetapi berbuka puasa tahun 2023 ini boleh disulam dengan Takoyaki masakan Jepun atau Kimchi sambal pedas dari Korea.
Aku sebagai penganut Islam Budaya merayakan semua yang baru ini.
Dalam merayakan yang baru kita jangan lupa pada asas budaya, menengok anak bulan di Teluk Kemang.
Aku tidak ada masalah tarikh puasa dan raya tidak pernah ditentukan.
Untuk aku hari raya tahun ini Jumaat atau Sabtu bukan satu masalah.
Ini tanda kita masih merayakan budaya menengok anak bulan.
Teluk Kemang, Port Dickson masih lagi menjadi tanda Islam Budaya.


NZ lanjutkan pengecualian duti eksais bahan api

New Zealand akan melanjutkan tempoh pengecualian duti eksais bahan api dan tambang pengangkutan awam sehingga akhir Jun, kata Perdana Menteri Chris Hipkins hari ini.
Langkah itu dibuat bagi memberikan kelegaan kepada keluarga yang bergelut dengan kos sara hidup yang lebih tinggi.
Data rasmi yang dikeluarkan minggu lalu menunjukkan inflasi pengguna di New Zealand berada pada paras tertinggi dalam tempoh tiga dekad pada suku keempat dengan harga meningkat bagi pembinaan rumah dan utiliti, malah kos makanan diunjurkan semakin menaik.
Harga petrol di New Zealand, seperti di tempat lain, meningkat dengan mendadak sejak serangan Rusia ke atas Ukraine yang bermula sejak setahun lalu, sekali gus menyumbang kepada peningkatan ketara inflasi.
"Saya berkata isu-isu penting seperti kos sara hidup akan menjadi keutamaan saya," kata Hipkins, yang dipilih menerajui negara itu susulan peletakan jawatan Jacinda Ardern dan mungkin berdepan pilihan raya pada Oktober.
"Ini adalah langkah pertama kami dalam menangani beberapa tekanan kos yang berterusan ke atas perniagaan dan keluarga."
Hipkins berkata, pengecualian duti eksais bahan api dan mengekalkan tambang separuh harga pengangkutan awam akan memberikan kelegaan kepada penduduk yang dilanda banjir di bandar terbesar di negara itu, Auckland.
Kerajaan parti Buruh pada Mac 2022 memperkenalkan pengecualian duti eksais bahan api sebanyak 25 sen dan langkah sementara itu dilanjutkan sebanyak tiga kali.
Katanya, langkah itu akan mengurangkan kos bahan api 60 liter sebanyak AS$11.10 (kira-kira RM47).
Diskaun untuk caj pengguna jalan raya – caj yang dikenakan ke atas pengguna kenderaan diesel –diperkenalkan semula dan akan diteruskan hingga 30 Jun.
Menteri Kewangan Grant Robertson langkah-langkah itu dijangka menelan belanja kira-kira NZ$718 juta.
"Dengan ahli ekonomi meramalkan inflasi New Zealand kekal pada paras tertinggi lebih lama berbanding apa yang kita alami pada masa lalu, kami memutuskan untuk menyemak semula keputusan mengenai pakej sokongan pengangkutan," kata Robertson.


Nato bayangkan lebih banyak senjata berat dibekal ke Ukraine

Kiev bakal memperoleh lebih banyak penghantaran senjata berat dari negara Barat tidak lama lagi, menurut Pertubuhan Perjanjian Atlantik Utara (Nato), hari ini.
Ini selepas Presiden Rusia Vladimir Putin mendakwa tenteranya berjaya menawan sebuah bandar di Ukraine.
Usaha menyelamat dramatik dilakukan di blok menara di timur Dnipro yang musnah akibat bedilan peluru berpandu Rusia menyebabkan 30 orang terbunuh dan dianggarkan 34 lagi hilang.
Presiden Ukraine Volodymyr Zelensky mengutuk rakyat Rusia yang hanya mampu “berdiam diri” susulan serangan itu.
Zelensky berkata, Ukraine sudah menerima mesej simpati dari seluruh dunia atas "keganasan ini."
Setiausaha Agung Nato Jens Stoltenberg berkata Ukraine bakal memperoleh lebih banyak senjata berat merujuk kepada permintaan Kiev daripada sekutunya bagi pelbagai kenderaan tentera, artileri dan peluru berpandu yang dikatakan penting bagi menyekat serangan musuh.
"Janji baru-baru ini untuk menghantar peralatan perang berat adalah penting – dan saya menjangkakan lebih banyak lagi dalam masa terdekat," kata Stoltenberg kepada akhbar harian Jerman, Handelsblatt menjelang mesyuarat minggu ini bagi menyelaras bekalan senjata ke Kiev.
Sementara itu, Putin menyifatkan ia sebagai satu kejayaan besar selepas Rusia mendakwa berjaya menawan bandar Soledar di timur Ukraine, sebuah tapak perlombongan garam yang menempatkan 10,000 orang sebelum konflik.
"Terdapat dinamik positif, semuanya berkembang mengikut rancangan," kata Putin, dalam satu temu bual yang disiarkan semalam.
"Saya berharap pejuang kami akan menggembirakan kami lebih daripada ini."
Minggu lalu, Kementerian Pertahanan Rusia mengumumkan bahawa ia "menyempurnakan pembebasan" Soledar.
Ini boleh menjadi keuntungan utama apabila tentera Rusia bergerak ke arah sasaran utama mereka sejak Oktober – persimpangan pengangkutan berhampiran Bakhmut.